url: =ZAM Thupuak :: 02 July 2017 (Naupangte siat theihna) :: ZOMI DAILY\nposted on 1 July 2017 at 11:52 am Lomkholna: Malaysia, News, Refugee, ZAM, Zomi\nNaupangte siat theihna :: A thupi lo a i ngaihsutte pen a thupi lo taktak zong hi lo, a thupina i theihloh man hi thei hi. ‘Ngaihsut taak kei,’ ‘thu pi kei lua’ i cihte hangin bawlphat theihloh siatna lian hong tung thei hi. Mi a pilna leh siamna a san semsem leh naupang kep a kisapna, a manphatna leh mailam huna haksatna tung ding tampi a vengsak ahihna thei uh a, khuasunga khahzau gawp lauhuaina phawk uh hi. Naupangte gitloh theihna pawlkhat en dih ni:\n1. Innkuansung nuntakzia (family environment): Naupang in nuntak khuasakzia, pau leh a kisam khempeuh a sin masakna penpenin innkuan sung pan ahi hi. A innkuanpihte in a sinsakna bangbang pen ahi ding mah sa khin pah hi. A pau theih cilin kam hoih lo tuamtuam a kisinsak leh tuate zang paisuak hi. Zu zuakna inn pana khangkhiate in teengta kineihna na lengah zu zuakin pangpah uh a, Pasian thu tawh a kimakaihte in innkuan thunget khopna….. Read more\nA 1 VEINA ZAM PALAI THUNGET :: Palaite khasim thunget kizom toto a, 29 June 2017 nitak in Adonai ZCF pawlpi kem siapa Zam Sian Tuang in Pasian kammal tawh thapiakna leh palai te a ding deihsak thungetna hong nei hi. Topa’n siapate innkuan leh a pawlpi thupha hong piaksak in hong lawhcing sak semsem tahen.\nredONE SIM CARD KILEI THEITA :: RHB Insurance te vai hawmna tawh UN card a tawi khem peuh in redONE sim card ZAM zum ah tuni pan kipan in kilei thei hi. Sim Card khat ciang RM 10 hi ding a, redONE leh redONE ahih leh free call kingah hi. A dang sim card te minute 1 ciang in 0.16 sen tawh ki sam / call thei hi.\nINSURANCE CARD BAWL HAMTANG UN : UNHCR Cidamna lampan apulakna ah RHB insurance company tawh Operation tampi ki bawlkhin ahihmanin insurance bawl nailote limtak hanthawn a bawlsak ding hi, tua hikeileh galtaite kibawl zolo in mi tampi’n sihlawh khin ding cihi. Tua ahih manin sum namawk beisak sangin ih muh kholh theih loh Ih mailam ding kikhual kawm sa in RHB Insurance lei sawm hamtang ni. Kuamah kiang leitawi lo/Pawlpi, khua leh tui buaisak loin, ei leh ei I hih theih nang ahun omlai in ki khual ciat ni. RHB Insurance card a leisa te in zong na card uh tettan a bei leh ZAM zum ah kibawl thei hi. RHB Insurance in tu a kipan in kal (Kidney) damlo in sisawp kul den(Dailysis) a bawlte huam nawnlo ding hi.\n1. Mung Pi 20. Lian Pu 2. Thang Lun Za Suan 21. Lian Lian 3. Cing Sial Hung 22. No Khat Lun Niang 4. Khat Sawm 23. Nawl Sin Sang 5. Pau Sian Dong 24. Cing Hau Nuam 6. Pau Thawn 25. Mang Lian Pau 7. Nian Ngaih Zen 26. Hau Lian Thang 8. Thawn Khan Khual 27. Sum Biak Mawi 9. Kam Sian Khual 28. No Khawm Cing 10. Cing Khan Dim 29. Nang Sian Tuang 11. Thang Sian Muan 30. Mung Sian Mang 12. Cing Zam Vung 31. Esther Yung Tawi Niang 13. Sian Van Thang 32. Thang Min Lian 14. Cing Sian Huai Kim 33. Kham Sien Khai 15. Thang Khen Kai 34. Kap Gel Thang 16. Cing Hau Vung 35. Mang Pi 17. Pau Lian Lian 36. Niang Za Vung 18. Pau Sian Muan 37. Ciin Ngaih Don 19. Lang Cin 38. Cing Don Nuam\nZAM ZUM AH HONG HAWH :: Rev. Hau Do Pau – Church Pastor Thaangkai Suangpi, UPC in Malaysia hong zin sungin ZAM zum ah hong hawh in Zomi te a dingin thunget sakna hong nei uh a ki lungdam mahmah hi. Topa’n Siapa nuntakna ah hong zang semsem tahen.\nZAM ZUM AH HONG HAWH :: Rev. Thuam Khan Mang – Ngennung, Church Pastor- National Evangelical Baptist Church, Mingaladon, Yangon in Malaysia hong zin sungin ZAM zum ah hong hawh in Zomi te a dingin thunget sakna hong nei uh a, kilungdam mahmah hi. Topa’n Siapa nuntak na ah hong zang semsem tahen.\nZSM PAN LUNGDAM PULAKNA :: ZSM ah mimal khat ciangin RM 20 tawh mapang khawm bek tham loin Pawlpi leh Khua kipawlna tuamtuam pan in mapang in I sep khopna hangin tuni ciang Zomi pih luang(13)bang han kitang sak khin hi. Tuabanah ZSM laibu lain in hong ap kik nailo te in a manlang theithei in zum ah nong ap kik nadingun kong zawn phapha uhhi. March kha bei ah ap kik ding hi mah leh tudong ciang hong ap kik man nailo pawl khat ki omlai ahih manin hong ap kik man nailo te in nong ap kik na ding un ih kizasak phapha hi.\nZAM ZUM AH HONG HAWH :: Rev. David Thang Za Khual (Mualpi) – Muizawl Tuiphum pawlpi kem siapa leh Evan John Lian Khang Hang(ZYC Speaker)-Muizawl Tuiphum pawl pi te in Malaysia hong zin sungin ZAM zum ah hong hawh in Zomi te a dingin thunget sakna hong nei uh a ki lungdam mahmah hi. Topa’n Siate nuntakna ah hong zang semsem tahen.\nKIDAWM KIDAWM :: Tulai tak a munmun ah Oparasi om kawikawi ahih manin na hawhna/ciahna kidawm ciatni. Na UN Card No. uh lotngah hamtang unla, Photostat/meihtu zong bawlin na meltheih te kiangah kemsak hamtang in. Na card na mansuah leh a dang na ngahkik ma in tua in hong huh thei pen ding hi. ZAM card tawi ahi a, UN card tawi na hi zong in hong kimat leh palik zum tun ma-in ZAM zum hong zasak pah un.\nKimat kihen na tuahkhak leh : ZAM member te kimat kihen na tuahkhak uh leh Contact Sia Tuangpu: 016 254 4093, Sia Go Mang: 018 202 1216\n1. Sawm Piang(Nahnuai) Sungai Buloh2. No Thang(Nahnuai) IPR 3. Mang Deih Cing(Mualbeem) GHKL 4. San Lek(Tungzang) GHKL\nHONG KONG RESTAURANT :: Khasum 1100++, An leh omna piaNasep hun :10AM to 10pm (Sun nai 2 sung khawl)Kal khat khat vei off. Amun：sunway pyramid(Pasal 5 kideih)\nRestaurants zok noodle house :: Khasum :rm1200, UN Card nei mi (2) kideih hi.Nasep hun : 10 hours. Kal khat khat vei off Omna pia, Ann pia, Amun: kota kemuning, Shah Alam\nFactory-AKsa sat ding/Aksa deliver ding :: Mi-3 kideihNasep hun :8am-5pm OT omlaiOffday- Sunday nisim Khasum-Rm-1100 -OT omOmna pia- An pialo, Amun -Puchong\nPitek Putek Kep na :: Numei-3Pasal1 kideih. Khasum-Rm1200-OT omNasep hun-Nai10Omna pia Anvak. A mun-PJ Section 6\nPrevious: Australia, Melbourne ah Zomi Sushi sai kihong tading\nNext: India Minister khatin khuasung kongzing lakah zuntha ahih manin ki mawhsak mahmah


timestamp: atn

url: =Bang hangin naheh ciangin na aw ngaih sese hiam? ~ Job Cinpi :: ZOMI DAILY\nposted on 3 December 2018 at 1:51 pm Lomkholna: JobCinpi, News\nMihingte khat le khat i kizopna pen kampau tawh a kizom bangin kingaihsun kha hi. Ahi zongin a taktak ciangin mihingte khat le khat i kizopna pen lungtang tawh a kizomte i hi hi. Mi nih kitawng uh a, a nih un heh mahmah tuak uh ahih manin a aw uh ngaihsak semsem uh hi. Kinai om mahmah uh a, damtakin kigen uh leh zong kiza mahmah ding uh hi. Ahi zongin a thaneihzahin awng uh a, a lungkimlohna uh gen khia uh hi.\nMihingte pen lungsim ngaihsutna tawh a kisim hi hang ci-in ka gen khin hi. Lungsim tawh a kizomte i hih manin kitot kiselna a om ciangin khat le khat lungsim kipumkhat thei nawn lo hi. Khat le khat a lungsim uh kigamla semsem hi. Tua manin a pumpi uh kinai mahmah napi a lungsim uh a kilamlat manin a lungsim uh a kigamlatna zah tawh kizui-in awte ngaih semsem nuam thei hi.\nLungsim kipum khat a, lungsim kinei mite peuhmah awdam le kawkhum takin kiho ding uh hi. Mi nih a lungsim uh a kigawm tak ciangin pum khat suak thei pan uh hi. Pum khat a suah uh ciangin aw nangawn tawh kiho kul nawn lo thei hi. Lungsim a kinei semsem le aw nem semsem ding hi. Lungsim a kipum khat zote mi hek bek tawh zong a lungsim om zia kimu thei uh hi.\nInnkuan sung nupa kaal sungah awnem awkhum tawh kiho siam ding pen thupi mahmah hi. thuneihna le kithupitsakna tawh aw ngaihsak lualua, pheng pau lala den cihte pen lungsim a kigamlasak semsem gamtat hoih lo khat ahi hi. Na aawsuah in na lungsim omzia a lak ahih manin na innkuanpihte le nang tawh a om na it na ngaihte tungah na aw nemsak den in. Job Cinpi (Zomi laisim nuamte)\nPrevious: Donald Trump… thugen\nNext: Malaysia, Kuching aom Shopping Mall khat puakkham, mi 3 si, 26 liam


url: =Kadaram: August 2011\nPosted by mpn kadaram at Tuesday, August 30, 2011\nMerdeka, The Unsung Heroes\nHasan Ali's Faith Rescue Unit\nWhere has Malay Nationalism gone now?\nPolitics of religion by PAS, Umno and DAP\nWhen Politicians plot, the public gets shafted\nEzam,JAIS and Jihad\nDamansara Utara Methodist Church,JAIS and PAS\nBishop Dr. Paul: Use the Power of the Vote\nMalaysia under religious delirium.\nDR.Jayakumar and comrades charged again\nThe untold Malaysian story\nMIC General Assembly and their Resolutions for cru...


url: =FGA Tulsa kum (7) cinpawi ki bawl :: ZOMI DAILY\nposted on 14 October 2014 at 11:15 am Lomkholna: Biakna, News, Zomi\nFull Gospel Assembly Tulsa pawlpi pen tuma kum (7) lai-in USA gam Oklahoma State, Tulsa khuapi a, omahi Tulsa Holiday Inn Hotel ah Kum 2007, 0ct 7 ni-in mi 17 tawh aki phutkhia hi-in tu-in Topa’n apawlpi lamin kum sagih cinni-in pawlpi mi 535 bang ki phata hi.Pawlpi kipat aki pan tupna leh ngimna in pawlpimi thu umsinsen hiding kua mahpawl zol lo ding cih leh,hih pawlpi hangin nasemsil bawl a om thu-ummi akua mahpeuh kha lam ah thak suahna ding leh kawlgam ah mission nase tak a semding cih ngimna ki neihi.\nTopa’n kum khat khit kumkhat onggualzawhpih in kumsagih cinni zong Oct 12,2014 ni-in thupitak in kibawl in,tulaitak pawlpi ah sia/mah mi 6 pha intua lak ah,hunbit nasem khat leh Sunday School siamah 5 ki neihi.Hotel ah kumthum leh alang bang biakpiakna bawl khit teh August 7,2011 ni-in Topa’n eite adingin biakinnpi khat ongpiahi.Pawlpi in kawlgam ah mission nasepna,sangnau pangte huhna,tagah huh na leh atuamtuam te ki panpih hi.Tua bek thamlo in pawlpi-in Tulsa khuapi sungah biaknalam hita leh Zomi kipawl na tuamtuam te ah zong biakinn ahi zong,asung a vatzat Music,Media leh thagui thatang mahmah tawh zong gam leh minam ading ma kipan pihhi.\nPawlpi kum cinsim kumkhat sung sum lut leh apusuak te gen khiat na ki neidenin,tukum in zong Pawlpi sumkem ahi Pa Khamno in reportna ongneih na sungah pawlpi sumlut khempeuh Avekpi gawm $518,783.49 ki ngahhi.Kawlgam ah Mission nasepna leh biakinn bill aki pan akisam tuamtuam ah abei vekpi $382,966.55 ki zanghi.Acing zaw in athei nuamte ading in pawlpi sumkem pa kiangah suakta takin ki dong dongtheihi.\nKum 7 cinpawipi ah Rev.Pau Khan Mung in hun ukin,Rev.Vung Niang in thuzaksak na,Siamah Bu Kai in sumpi apna leh Rev.Dr.Dam Suan Mung in Pasian kammal tawh hanthot na ongnei-in Pawlpimi khempeuh in Pasian tungah lungdam kiko ziahziahhi.Tulai takin pawlpi sungah minam ki dendanna omlo -in suakta tak in Pasian ki bia ziahziah hi.Nipi simin Zomi,Kawlmi,Kachin,chin,Shan,Spanish,Mikang leh minam tuamtuam ki hel in suakta takin Pasian kibia khawm ziahziah hi.Nipi simin zingsang nai 8:30am-9:00am dong thu nget khopna,9:00am-9:45am,Laisaing tho sinna,10:00am-1:00pm Zomi Service, 2:00pm- 4:00pm, Myanmar Service leh 5:00pm-7:00pm English Service ki neidenhi.Nisimin ki khopna te Online ah Live leh et kik theih dingin ki koih den a,online ah Live a en nipi simin mun 40 pan mi bangzah hiam khat in endenhi.Tua bek tham lo in aen kik nuam te ading in,website leh youtube ah ki koih kik hi.Pawlpi kum cinni-in kawlhun leh Zohun helkhawm in hunkhat bek kinei a,Rev.Dr.Dam Suan Mung in anleh tui ading thungetna ong neih khit teh a kikhawm mimal kim in mangan lim mahmah duhzahzah kine in kha lah kitai taksa tai in gil vah sa in inn lam ki zuan ciat hi.\nTu tungpen nekleh dawn tawh ki sai ah inntek te ahi Mangkang nungak tang val te in tanu ongsem uhhi.\nKum 7 sungtawntung ong tonpih ibiak Pasian tungah genzawh loh in i lungdam a,pawlpi ongkem ahi sia/mah te leh hih pawlpi tawh khut ki len khawm a pawlpi mi asuak mi mal kim tungah zong Topa’n thupha ongpia hen la Topa’n apawlpi onglam in Pasian gam leh minam ading api ding zo semsem dingin thupha ongpia ta hen.\nPrevious: ZYA Weekly News :: 10 October 2014\nNext: Japan te e naupang pattah zia


url: =Nu le Pa’ thumang, a nahlawh peek ~ Tuang Za Khai :: ZOMI DAILY\nposted on 11 May 2018 at 11:56 pm Lomkholna: Article, TuunlehZua\n“Paita o leh boih… Na lampi kihong tahen o…” Sumzong dingin a kithawikhia, kumsawm val deuh bek apha pan, Abd-el-Kader, a nu in, sumtang dangkasan (40) a piak khitciang, a kamvaikhakna-ahi hi.\n“Thumaanlo peuhmah in gamta lo ding nai maw! Zuauthu genlo ding, ahoihlo in gamta limlim lo ding! Koi dih sin aw, hiah ka mai ah hong kiciam limlim dih, cikmah hunin zuauthu ka gen ngeikei ding hi, cidih…”\nA nu’ sawl bangin, a tapa-anu’ mai ah khukdinsa in a kiciam khitciang, a nu in: “Na ma kihong ta hen, cidamin ki mukik ni.”\nTangvalpa-a lawmte pawlkhat tawh sumzong dingin a kuankhia ta uh ahi hi. Nithum nilii dingkhawng a paikhit uhciang, lametlohpi-in migilote tawh kitalsik mawk uh hi. Mi gilote in, hi tangvalte a banban in thusit ngekngek uh hi.\nSum zong ding hikei ung, sum neikei ung, damloh vai-in azin hi ung, bang mah kengkei ung, hong hehpih un.. ci-in, kitan semsem uh ahih manin, migilote in khah deudeu uh hi. Ahi zongin, a nunung penpen ah thu a kisit Kader tawh kisai-ah hong buaihuai simpian hi.\n“Sum bangzah pua nahia?” Kader in; “Ka bombi-ipsung ah sumtang, dangkasan (40) nei-ing.” Ci-in dawngkik pah lian hi. Migilote nui ngeingai-kawmsa in; “Kalasa! Uphuai kei vial mahsi! Sum hau zawzeen sicia?” Ci-in nulhnau ngeingai uh hi.\nKader a ki thusit sawt simpian ahih manin, a lawmte lau in a taimang tawh, a bumang tawh, a tunna lam uh kitheilo in, a mahbek mah migilote’ mai ah ding vilvel laibek hi. Tualeh migilo khat in hong naih phei-in, dongh phakik leuleu hi.\n“Sum bangzah pua nahia? Na neih zah a maantak in gen sin aw!” Kader in zongh, a cihngei bangh mah in, dangkasan (40) bek nei-ingh, a dang nei vetkeng ci teitei hi. Migilo te in um zolo uh ahih manin, a makaaipa uh sam uh hi. A makai pipa in;\n“Hiah hong paidih sin! Sum bangzah taktak pua na hia? A maantaktak nong gen keileh, hong kaplum thei hi ung!” Ci-in, thau khat leh temkhat pei vatvat kawmsa in dongh leuleu hi. Kader zongh lau mahmah ta ahih manin, ling kekeuh bek aa- a-aw kisat kekeuh kawmsa in;\n“Hia na nautaang nih te’ kiangah zongh ka genkhin hi. Ka bombi-ip sungah ka nu in hong guansak dangkasan tang 40 bek a om ahi hi.” Ci teitei hi.\n“Heih… tua ahih leh a puanteng suahkhiatsak vo!” Ci-in, migilo bupa in a lawmte sam lualua hi. A lawmte zongh hongpai-in, Daker silh le teen teng suah khiatsak didek in, a sit didek vua leh, a ipsung ah, sumtang tang 40 mulian takpi uh hi.\n“Ha… bang hangin na puakzah lian takpi mah gen lawmlawm mawk nahia, mihai?” Ci-in, migilo te in, haisa mahmah uh hi. “Hibang tawh hau haksi nicia, midangte hileh a puakzah uh a lang ii lang zong genlo in seel mang uh hiven! Nang hici lawmlawm!” Ci-in nulhnau in nuihsan ziahziah uhi.\nTua leh Daker in; “Himah hi…ka nu kiangah zuauthu genlo dingin, kiciam khin ka hih hang ahi hi.” A cihtak ciang, migilo makaipi pa hong pai-in;\n“Aw… himaw… nangh na nu’ thu hizah aa- a mang hizen maw!! Kei zongh nang bangin ka nu’ thumangin, thumaan thutak nuntaakpih hilengh, hi bangin siat gamtat khalo mah ding hiveng maw!!” Ci-in, naakpitak in kisik in a khitui tak kekeuh kawmsa in “kisik ingh! Hi ka kisak laitak, ahi hetlo kahih lam na gamtatna tawh nong lahkhiat manin lungdam mahmah ing” ci khiankhian in, tua tangvalpa’ sum khempeuh a vekpi-in pia kik khin hi.\nMi gilo makaipipa in a nautangte a vekpi-in hong kikhawm in, tangvalpa mai ah mawhmaina ngen uh hi.\nHi tangvalpa pen hunkhat ciang French te ukna sungpan Algeria gam a kaaikhia zo pa le kum zalom 19 sung Algeria gammakai minthang pen khat a suakkhinta ahi hi. A nuntak hun : (1808-1883)\nHong tung ding NUTE NI ciangin, athak in, inute hong thuhilhna le hong deihsaknate a phawkthak thei ding leh a zuizo dingin tha asannuam mimalkim ahi dingin ibiak Pasianin hong makaih kimta hen. Tuang Za Khai Ref: ‘The Victorious Attitude’ a gelh ‘Dr. Orison Swett Marden’\nPrevious: Malaysia gammakailui khatleh azi Indoneisa ah taikhiatsawm ci’n Astro Awani te’n pulak\nNext: Update: Trump leh Kim te Singapore gamsung ah June 12 ni in kimuding\nMai Nawt In ~ Khat Thang


url: =Na Bukmun Khan In - TUNGZANG NEWS\nHun hong paipai-in, kum khat bang hong cin ciangin, muvanlaite hong gol sim ta hi. Sun hun simin muvanlai khat pen van sang dawnah leng denin khualmial ciang a Inn kumpipa huang singkung tungah hong ciahkik zel hi. Kumpipa in vasa khat bek lengin a dang vasa a len loh ciangin lung nuam lo a hih manin, a nasemte kiangah "hih vasa a lenna dingin vaihawm dihun" ci-in sawl hi.\nKumpipa nasemte a mipil thudotte in tua vasa tawi-in lawn to ta le-uh vasa leng tuan lo-in a singkung tungbek mahah hong tukik pahpah hi. Kumpipa in zong hi gam vasate zialetong a tel zaw deuh dingin khuata lam a om lokho mipa khat dot dingin sam sak hi. Zing khua hongvakin kumpipa hong khanglo hi. Kongvang neu panin hong khuadak leh muvanlai nih vantungah leng khawm hong gal muh hi. "Lokho-pa ka kiangah hong paipih un" ci-in a galkapte sam sak pah lian hi.\nLokho-pa kumpi-pa kiang hong tungin, zahtakna hong pia hi. Kumpi-pa in "Hih muvanlai bang ci bangin a leng sak zo na hi hiam?" cih hong dong pah hi. Lokho-pa in zong, kumpi-pa aw, na khansau ta hen, Hih vasa a len ding pen haksa peuhmah lo hi, a tuanna sing kung ka phuk sak leh leng pah vingveng hi, vasa in a tuanna singkung bekah a nungta thei ding kisa kha hi" ci-in dawng hi.\nLeitungah mihau penpen khat a min nei ngei John D. Rockefeller in "Don't be afraid to give up the good to go for the great" ci hi.\nA minthang vangvang Apple company co-founder le CEO zong ahi khawm Steve Jobs in "Stay Hungry. Stay Foolish" cih thugen minthang khat 2005 kumin Stanford University gen hi. A deihna ahih leh mun khat bek ah lungkim lo ding, nuam sa hilhial a na tualbialna panin lengkhia ding, pilna zon beh ding, kan beh ding, theih beh ding, a thak bawl beh ding, a sang zaw ah leng sawm den ding cihna ahi hi.


url: =USA Ah Karente Innkuan Khat Phalaak Tawk , Khat Thi ~ Thu Tatuam (Siyin News)\nUSA Ah Karente Innkuan Khat Phalaak Tawk , Khat Thi\nSunday, June 28, 2015 USA Ngam Thu No comments\nUSA ngam, Wisconsin state, Milwaukee khua ah nipizawk nilini in, Karente innkuan khat ii omna inn sungah phalaakte tum in innteakpa thautaw kaap lumh uh hi.\nInnteakpa Jay Ro le azi Ca Na te sia zingsang nai 6:30 pawl in zingan neak tu avawt laitak, phalaakte in, kongkha bell tum aa, atapa alian bel Htee Ku Moo (kumh 11) in kongkha ahon le phalaakte sia maitai peuma in, vanhpuate ci'n theam ahikom, atapa in umh aa inn sung tum sak hi. Innteakpa in phalaakte tum sia he man ngawl hi.\nPhalaakte sia 2 pha in khat sia inntungteng tok aa, adang khat sia Htee Ku Moo ii ngawng thautaw ngat in, apa le anu ii zing anhuanna anhuanbuk sungah tumpui in anhuanbuk sungah Htee Ku Moo ii nulepa tung pan sum ngen ahihang, anu-le-apa in mangkam taw zo kik thei ngawl hi.\nHtee Ku Moo ii pa Jay Ro in, atapa ii ngawng pan thau sut sawm ahikom, thautoai phalakpa in, Ray Ro sia kaap vawk in taai san pai hi.\nJay ro te nupa sia Thai ngamngii Refugee camp pan 2011 lai USA ngam apeam hi aa, ta lii nei in, kumh 5, 7, 9, le 11 ngual ci hi.\nA memorial service sia July 4 , 2015 St. Michael Parish, 1445 N. 24th St.ah vawt tu hi.


url: =US ah Zomi Pastor khat tuahsia! :: ZOMI DAILY\nposted on 31 July 2017 at 2:14 pm Lomkholna: News, Thangboi, USA, Zomi\n(Hehpihna in kua ahiam cih hong dong kei un. Thusia ahih man in ami kua cih kong genkei ding hi)\nPastor gen loh pasal khempeuh kidophuai thu ahih man in na simsak hamtang in.\nTua Zomi pastor pa akhem pen hi Roselyn Curay min tawh FB account anei pen ahi hi. Online sungpan in nulepa vai lawpsak gawp in tua pastor pa’n zong a zahmawh khawng lakgawp a tuateng khempeuh a video in youtube ah khah hi. Akhemdan hih dan hi:\nFacebook pan in invite phot hi. Pasalte himhim tek leh guai leh numei melhoih pakta hi. Tua ahih man in a facebook profile ah numei melhoih mahmah lim suang uh hi. Pasal a tamzaw in friend in sangpah hi.\nFriend asuah khit ciang in messenger pan lai khakkhak hi. Lawpsak mahmah hi. Tua ciang in video tawh kiho ni ci hi. VZO (aih keh adang khat peuh FB ahilo) khat tawh kiho ni ci hi.\nPasal lam pan athukim ciang in room bit mahmah kuama’ hong muhlohna mun ah na om in ciding hi.\nTua pan in nungak melhoih mahmah aguaktang in akizawt hianghiang khat hong dawk ding hi.\nPasal pa in tha angah mahmah teh na zahmawh munuam lua ing; tuacih nuam ing; tuacih nuam lua ing ci toto lai hi. Pasal pa zong lawp lua ta ahih man in numei tawh alumkhawm takpi abat dong avek in lak hi.\nTheih ding ah:\nTua numei melhoih guaktang a hong kizawt keei pen a video a hon hilel hi. Amah zong pasal mah ahi hi.\nNa gamtatna khempeih video record na bawl hi.\nNa man khit ciang in sum tuazah nong piak kei leh hih na gamtatna khempeuh internet sung ah kakhah ding hi ci’n hong vau ding hi.\nZomi pastor pa in hih dan atuakkha ahi hi. Amau’ sumbawlna ahi hi.\nIh Zomipihpa’ video pen youtube ah tawlkhat omman hi. Tu’n bel ki delete khinta hi.\nHih account neipen in tua Zomi pastorpa’ lim pen ka post te ah hong guang den keei lai hi. Ka delete det hi.\nTua pastor pa ka meltheih ahih man in ka lung nuam hetlo hi.\nKidop ding ahi hi. FB ah numei khawng ong tuaci hopih a om leh video call pahziau lel in. Atakpi ahi leh na mupah ding a azuau ahih leh ong lau ding hi. FB tung pan kikhemna tam mahmah hi. Sikuan ta ing ka gam $ million tua zah om in na gamvuah cimawh huhna ding pianuam ing hong ci a pitek profile lim asuang khawng zong om hi. Video call lianlian lel in.\nPastor pa mawhsak pah ding hilo hi. Khanton numei tawh ka omkei ding hi ci a kiciam RC father te zong mawhthei veve hi. Agam bup ah nungak hoih asak peuhpeuh aziding a alathei kumpipa David nangawn mi’ zi tawh na mawh lai hi. Mihing akikhial theimah hi.\nKidawm tek ni.\nPrevious: Yangon pan Dawei zuanin apai meileng maiah pasal khat asisa akikhai lingleng in kimu\nNext: Tuni Word of Faith pawlpi ah ka hunzat ~ Pu Thangboi


url: =Nausuakding Operation bawllaitak Doctors nih kitawnggawp dihdih :: ZOMI DAILY\nNausuakding Operation bawllaitak Doctors nih kitawnggawp dihdih\nposted on 31 August 2017 at 11:11 pm UTC+9:30 Lomkholna: India, News, Sawltak, World\nIndia gamsung aom zato khatah nupi naupaai khat nausuakding in Operation Table tungah akisial laitak siavuan te nih kitawnggawp dihdih uhhi. Tua akitot laitak pen Video kizaihkha citciat in Social Media tungah kithehzak ahih manin, tua Doctors nihtezong nasepna panin ki khawlsakphot cih BBC pan kiza hi.\nHih thuthnag pen India, North Rajasthan aom Umaid Hospital ah thupiang kici a, tua zato panin Senior Hospital Official khatin agenkhiatna ah nausuak nupi leh naungek hoihtak suakthei in cidam uhhi ci’n BBC te tungah genkhia hi.\nBangci bangin hih Video Clip pen hongki thehzakkhia hiam cihpen akipatna kitheilo a, ahi zongin Umaid Hospital thunei te’n hih thupiang pen amau zato panin thupiang hi cihbel genkhia uhhi. (Operaton Theatre sungah Video akizaihsim ahih manin, Doctor ahih keileh Nurse khat ii zaihsim hikha theihi)\nHih Video pen Social Media tungah aki thehzak khitciang in thuthang tuamtuamzong ki genkhia a, naungek zong nungtalo hi ci’n kigen hi. Ahi zongin Umaid Hospital panin Superintendent asem ahi Dr. Ranjana Desai in agenkhiatna ah tua thuthang pen diklo hi.\nKeizong hih Video ki thehzakpen kamuhkhit ciangin athu hoihtak in ka kancianpah a, Media tuamtuam te’n naungek pen sihi ci’n agelh uhzong kamu hi.\nVideo: Two doctors in India caught on camera arguing during surgery\nAtaktak in tua naungek pen silo hi, Media te’n agelhkhial uhhi. Tua Video sungah akimu pen ii agei Room khatsung aom nupi khatzong nausuak in, tuapen asisa in suakkhia hi. Operation Room khatsung panin nausuak nupi 2 hi a, Video sungah adawklo pen ii ata pen asisa in suakkhia hi. Ahi zongin tua asisa in asuak “Stillborn baby” leh hih Video kikhahkhia, Doctors te kitot kinialna pen kizopkhakna omlo hi ci’n genkhia hi.\nVideo sungah Hindi kampau tawh akitawng Doctors te nihpen Ashok Nanival leh Mathura Lal Tak kici hi. Anih un anasep panin ki khawlsakphot a, abuaina thupen hoihtak ki kanphasakding cihi.\nRelated: Surgeon siavuan khatin alawmnu cina ki atna inndei sungah tumgawp\nTuaban ah hih Video pen bangci bangin kua in zaihsim in, Social Media tungah ki thehzak hiam cih kankhiattheih nadingin Hospital Staff khempeuh Statement kila hi ci’n Hospital Superintendent in genkhia hi. Sawltak #zomidaily\nPrevious: Malaysia, Subang vengsungah palik khat thautawh kikaplum\nNext: Tulaai Leitung Thuthang Tuamtuam te (August 31)\nVondeih Kep Ding – 103 (Dimno’ Pa)\nKua aa ding sem, bangci sep – 3\nA (10) veina Zosiam Gospel leh Medical Trip vai zaksakna\nZomi te ki pumkhat nading ~ Rev. Suan Khan Thang


url: =ZIUSA pan dahna pulakna: Mangpha Sia Tua Tuang, kum (31) :: ZOMI DAILY\nposted on 7 August 2016 at 8:05 am Lomkholna: Dahpihna, News, ZIUSA, Zomi\nUSA gam, Oregon State, Portland khuapi ah Sangkah a ongpai Sia Khen Sawm Tuang @ Tua Tuang, Tawmbing Beh, Kum (31) in abeisa July 28, 2016 ni-in Portland, Oregon panin lamet hetloh laitak Motor tuahsiatna hangin mulkimhuai leh dipkuathuaitakin mual ong liamsanta cihthu izakmanin Zomi Innkuan USA kipawlna in nakpitakin kidahpih, kilainatpih mahmah hi.\nSia Tua Tuang pen Yangon ateng Rev. Dr. Sian Za Lal leh Nu Lam Za Cing ten Tapasal 2 tanumei 2 a neihnalakah a upen hi-in May 26, 1985 kumin Tedim khuapi ah suak hi. 2001 kumin tan 10 zo aa, 2006 kumin Bethel Bible Seminary panin B.Th., 2009 kumin FBTS panin M.Div. ongngahhi. Sia Stephen Mang makaihna in Stephen Vocal Band cihmintawh Pasianla, gamngaihna la tampi sa, DVD,CD tampi khawmkhia uhhi. Singapore, England gam cihte ah Gospel pai-in zinkawikawi uhhi.\n2013 kumin a itmahmah Lia Vung Sian Huai tawh pumkhatsuahna ongnei uha Pasian thupha tanu Lia Cing Sian Zem ong nei uhhi. 2015 kum July kha ciangin Pilna sangkan sinnopna tawh USA ong tungin Oregon Portland khuapi sunga sang minthang mahmah Multnomah University ah Global Development and Justice subject tawh Master ong zomthei hi. Nungdeuh mahmahin azi nu Vung Sian Huai leh a tanu Lia Cing Sian Zem zong a pasal/ apa uh omna USA ah onghawh thei uh hi. Innkuana Pasian minphatkhawm, Pasian hoihna, Pasian thupha simsim ding cihkawmkalah hicibanga dipkuathuai, Lipkhaphuaitaka ong nusiat vatmawkpen leitungbup a om Zomi khempeuh kidah, kilinglawng mahmahhi. Ama ong nusiatna pen a innkuanpih tengbek hilo-in Zomi bup supna lianpi khat in Zomi Innkuan USA in kiciamteh hi.\nI sanggampa Sia Tua Tuang pen USA leitang tunga ong nusia Zomi khat ahihna tawh kizui-in Zomi Innkuan USA kipawlna in Zomi sungah unausanggam khat, laizomkhat sikhat sakhat hihnahanga lainatpihna, dahpihna lahna in Paakkual khattawh Mangpha khakna kineiding hi. i sanggampa Sia Tua Tuang tawh a nunungpen hunzatkhopding pen ongtungding August 08, 2016 (Monday) ni-in Gresham Memorial Chapel Hall 257, SE Roberts Ave, Portland, OR 97080 ah 12:00pm hun-in Zomi Bethel Church pawlpite makaihna tawh anunungpen hunzatkhopna, kineidinga tuakhitciang Forest Lawn Cemetery & Mausoleum 400 SW Walters Dr, Gresham, OR 97080 ah vuina/ daitansakna kineiding hi.\nI sanggampa Sia Tua Tuang ongnusiatna hanga adah akap Inn leh gam muntuamtuam pana alunglengkhuangai pianna nulehpa sanggam laizomteng leh khuapihtuipih tanaumeltheih behlehphung, Pawipimi a kuamapeuh leh a diakin a itmahmah a zi Nu Huai leh a tanu Zemzem te tungah ibiak Vanglian Pasianin amakiangpana ongpai a khasiangtho hehnepna bucing ongpiaksak henla aluang khituite ong nulsakin lungnoptawldamna ongguan kimciat tahen cih Zomi Innkuan USA kipawlna in thu kongngetsak uhhi.\nPrevious: Makai siam nading akisam panmulakzia ~ Pau Do Lian\nNext: ZAM Thupuak :: 07 August 2016


url: =Naudalna IUD tawikawmsa naungek suakcil khat ii Photo pen Online ah ki thehzak :: ZOMI DAILY\nposted on 8 May 2017 at 9:28 am Lomkholna: News, Sawltak, USA, World\nIUD (Intrauterine device) pen naudalna namkhat hi a, numei te vansung ah akikoih ahihi. Nungdiak in naungek asuakcil khat akhutsung ah Mirena IUD tawisa in akizaih Photo khatpen Online Social Media ah ki thehthanggawp cih Fox pan kiza hi.\nHih Photo pen Lucy Hellein kici nupi khatin ama Facebook tungah a Post khiat ahihi. Atapa asuahkhiat ciil in akhut sungah naudalna IUD tawitetasa in akizaih Photo ahihi.\nFacebook Post agelhkhiatna thulu pen “Mirena fail!” ci’n thulu piacitciat a, naudalna Mirena IUD azat hangin dalzolo cihna hi a, mi tultampi takin lamdangsa in Share ngeingai uhhi.\nLucy Hellein pen US gamsung aom Alabama State pan ahihi. Ta neihsawm nailo ahih manin abeisa August khasung in anumei vansung ah naudalna Mirena IUD koihsak hi.\nAhi zongin naudalna akoihzawh asawtlo December khasung in naupaai cih ki theikhia hi. Doctors te upmawhna ah naudalna Mirena IUD akoihkhitzawh kal 3 khitciangin agai hiding ci uhhi.\nNaupaai laitak inzong Ultrasound kizaihzel himahleh, Ultrasound sungah tua naudalna Mirena IUD pen kimulo ahih manin Doctors te’n apualam ah kiakhia hiding in ummawh uhhi.\nLucy Hellein in ahihleh tua IUD pen a numeivan apualam ah apusuahlam theilo ahih manin, Doctors te genpen umzo taktaklo, pusuakloding cih ummawh gige hi.\nNau aneih ciangin anuai lampanin neilo a, ki at “Caesarean Section” hi. Aki atna panin Surgeon te’n naudalna IUD pen Placenta nungah aom mukhia uhhi. Tuahangin Ultrasound aki zaihhangin asuaklo kici hi.\nLucy Hellein inzong kheltat nadingin Idea khat ngah ahih manin, tua IUD pen naungek suakcil atano ii khutsung ah tawisak in Photo zaih citciat hi. Funny Photo in abawlngiat hi a, Social Media ah hih Photo pen aminthang mahmah, Viral Photo khat ahihi.\nCiamnuihna, kheltatna in anu in Facebook ah asuahsak cimawkven, hih naupang honggol leh alung akimdiam? Anu in naudalna azatpipi, kideihlo pipi in akineikha tawh akibangdiam? ZD Sawltak #zomidaily\nPrevious: Christian Hymn te’ tangthu: Zeisu Tawh Mun Khempeuh\nNext: American Citizen khat North Korea gamsung ah kiman leuleu: Kim Hak-song\nSecondary sang IDEAS Academy kihong tading


url: =Ling lakpan a namtui viauviau paakpalh :: ZOMI DAILY\nposted on 16 May 2018 at 3:58 pm Lomkholna: Article, Dongmung\nPaak tang khat lei lakah muat ngiingeei in hong mengkhia hi. Lei sung a mailcip mun pan khuavak omna leitungah hong dingkhia to hi. Thahat nailo, a kungte khauh nailo ahih manin nisa, guahzu le leitung khuahun haksatna tuamtuamte hong thuakhak sa mahmah hi.\nTua bangin a mialcip lei sungpan haksapi takin khuavak omna leitungah hong dingkhia to liamliam himah leh kaamsiatna tawh a kim le pam ah amah a susia thei ding, natna tuamtuam le lauhuaina tuamtuam a piangsak, a tungsak thei ding ling kung bekbek tawh hong pokhawm kha hi.\nHaksatna tampi, natna satna tampi kawmkal panin hong khanglian a, a dawn ah a etlawm mahmah paak hong nei ta hi. Tua a pakpen ama adingin a vaang neihna hi-a, ama etlawmna le manphatna zong ahi hi.\nTua bangin ama hoihna ahi, ama vang neihna le a etlawmna pak pen hong palhkhiat ciangin a kianga lingte’n sunkha, nawtkha uh ahih manin a sawt loin a etlawmna hong bei zawzen ahih manin thanem kisa mahmah hi.\nAhi zongin tua bangin ama etlawmna, manphatna, vangneihnate a kisiat gawpkhit ciangin ama paak sunga om gim namtuite hong kizelkhia, hong kithehkhia ahih manin gamlapi a om mite le a zu a va in namtui sa uh-a, tua gim namtui sungah lungkim in, maitai uh hi…\nI nisim nuntakna ah i maban ding gelna, lametna tawh i kalsuan ciauciau laitak i kim le pam in ei hong nawngkai sakin leitungbup in eite langah a pang tawh a kibang kha hiam?\nI hanciamna, i cihtakna tawh i ngah ding hamphatna le i thamante i kim le pam hangin a kisiacip a bang kha hiam?\nMite simmawhna, langpanna, bawlsiatna thuakin lungkia lua in khasia ngetngut in i om kha hiam?\nLing in a sut, a kikeek gawp paakpalh sung panin a namtui mahmah gim hong namkhia a, gamlapi a om mite’n tua gim namtui a dik khak ciangun lungkim lungdam uh hi.\nI haksatna, i khasiatnate Topa’n gim namtuipen tawh hong khel, hong heisak ding hi…\nPrevious: GZA pan tangkona (1/2018): Kalaymyo ah Zomi Pasian nasemte\nNext: Mihing a kibawlna\nZomite, Mual ah i suakkhawm liailiai di’ai ve… ~ Pau Khat Suan\nKipawlna khat peuhpeuhah atheihhuai Structure leh Procedure ~ Langh Khan Mung\nSangnaupang apua School Bus khatleh Lorry kiphukha, mi 4 si, 6 liam\nCovid-19 Home Quarantine hunsung omte thapiakna\nTuiciim leh mencim hangin India, Nepal, Bangladesh gamsung ah misi 165 phakhin


url: =Zeisu Tawh Mun Khempeuh | Zomi Lyrics Directory :: Zomi Music and Songs Zeisu Tawh Mun Khempeuh | Zomi Lyrics Directory :: Zomi Music and Songs\nZeisu Tawh Mun Khempeuh\nJessie B. Bound (Pounds) (1861-1921) Daniel B. Towner (1850-1919)\nHih la a kiphuah lai-in a la-aw kiphuak masa a, tua khit ciangin a lamal kinungphuah zawsop hi. La kiphuak peuhmah a tamzaw a lamal kiphuaka, tua tawh kituak dingin a aw a kibulh hi denzaw hi. Dr. Daniel B. Towner in Pasian’ mizat minthang D. L. Moody’ thuhilhna a ngaihna panin a thulu ding leh a thu a la ding mahmah a ngah ahi hi. America gam Binghamton, New York ah 1866 kumin Moody tawh kithuah-in cialpi bawl uh hi. D. L. Moody tawh a kithuah masak lam ahi hi. A la phuah lakah zong a masapen hi sawnsawn hi.\nDaniel B. Towner pen March 5, 1850 ni-in America gam Rome, Pennsylvania-a suak hi a, October 3, 1919 ni-in Longwood, Missouri ah si hi. Evangelical gospel music lamah a pha ding om lo hi, ci-in kiciamteh hi. Music hilh sia, conductor, solo sa, la-aw phuak, lamal phuak – siam loh mahmah a nei lo khat ahi hi. Ama’ pattahsa mi minthang tampi zong om hi. Charles M. Alexander, Harry Dixon Loes, Homer Hammontree, H.E. Tovey, George S. Schuler-a kipan evangelical la makai tampite a pattahsa vive ahi hi.1885 kum, D. L. Moody Cincinnati ah evangelistic campaign bawl dinga a pai-a kipan Moody leh Towner-te kizom den uh hi. Tua kikhoppite ah Towner in choir makaih-a, Moody in a siam a vakna, kha lama a cihtaknate thupisa mahmah-a, amah tawh kithuah dingin kun hi. Tua huna kipan a a sihkhiat dongin D.L. Moody tawh ahi zongin, Moody tawh kizom gospel nasepna khatpeuhpeuh tawh ahi zongin semkhawm den hi.\n1893 kum khuakhal sungin D.L. Moody in ama’ phuat sangpi Moody Bible Institute-a Music director sem dingin Towner cial hi. Khangno lamte gospel music makai dinga pattah nading tupna ahi hi. Gospel la makai dingte pattahna kician neih ding kisam hi ci a a phawk masa Moody leh Towner hi, kici thei hi. Music hilh sia khat ahihna, la khatpeuh a phuahna, mipi mai-a la a makaihna khempeuh ah mite Zeisu Khazih tawh a kizop nading uh, a kinai nadinguh tup-in nei vinven hi.\nLa-aw dawng 2,000 val phuaka, labu 14 kaikhawmin sangah laihilhna-a a zat ding textbook pawlkhat zong gelh hi. Ama’ phuah la-awte lakah, “Muang Ding, Ngai Ding”(Trust and Obey), “I Topa Hong Itna Lamdang Hi” (Grace Greater Than Our Sin), “Saved By the Blood,” “Nor Silver Or Gold,” “My Anchor Holds,” “Only a Sinner” cihte minthang deuh hi.\n1866 kumin D.L. Moody in Binghamton, New York ah cialpi bawl-a, Towner zong la makai-in kihel hi. Moody’ thuhilhna ah mi khatpeuh in a nuntakna ah Zeisu Khazih Makaipi-in nei peuh leh haksatna khempeuh ah Pasian in gualzawhpih ding ahih manin lau nading om lo, kihtak ding om lohi ci-in gen hi. Laisiangtho panin gentehna tuamtuam la a, humpi kua sunga Daniel, meikuangpi sunga Hebrew tangval thumte, Sawltakpi Paul-a kipan a dang tuamtuamte tawh genteh hi. Tua mite tu mahmah a nungta lai bang-in a thuhilhna nungta a, mite’ lungtang nakpi-in lawng hi.\nMoody’ thuhilhna a ngaih kawmin Towner in, “Hih thuhilhna thulu tawh a kituak ding la khat a om loh phamawh hi” ci-in ngaihsun hi. Tua hunlai-a laphuak peuhmah in lamal phuak masa-a tua tawh kituak la-aw phuak denzaw uh hi. Ahi zongin Dr. Towner in a la-aw phuak masa a, tua tawh a kituak ding lamal guan ding khensat hi. A la-aw a zawh ciangin Cleveland, Ohio ah khak hi. Tua lai-ah nungakno Jessie Brown min nei khat teng hi. Dr. Towner in laikhak khat gelh-in a la-aw phuahsa tawh khak khawma, “Zeisu Tawh Mun Khempeuh” cih thu a gen ding la lamal dawng khat a phuah nadingin vaikhak hi. Miss Brown in Dr. Towner’ khak la-aw piano-in tum pah a, Dr. Towner’ deihna man kha pahlian hi. Hun tomno khat sungin “Zeisu Tawh Mun Khempeuh” a kici lamal hong phuak khin ziau hi. A sawt lo-in Sunday School-te leh Christian Endeavor kipawlnate ah a kideihpen la hong suak pah hi.\n1896 kumin Jessie Brown leh Rev. John E. Pounds-te kiteng uh a, tua huna kipan in Jessie Pounds lah kici zel, Jessie Brown peuh zonglah kici suaksuak kha zel a, hih la a phuakte’ min a kigelhna ah min kibang lo nih a om theihna tua thu hang ahi hi.


url: =Tedim Post Vol.1, No. 11, September 20, 2014\nT E D I M T H U K I Z A K N A L A I\nA Weekly News of Zomi Youth Association - Tedim\nVol.1, No. 11, September 20, 2014 Motto: "Kipumkhatin mainawt khawm ni" Estd. 2014\nMI PICINGTE IN NIN PHENG PAIH LO\nKhantohna in kimlepam siatna pawlkhat tawh ton khawm hamtang hi. Kimlepam siatnate lakah nin pheng paihna in asiahuai pente lakah khat ahi hi. Um le bel siantho nading, inn sung inn kim siantho nading leh khuasung siantho nadingin kumpite leh NGO-te in sum tampi bei-in nasem uh hi.\nZogam zong khantoh lam amanawh laitak hi a, nin paih dan i siam kei leh kimlepam siatna hong pi-ang ding hi. Kimlepam sia leh mihingte zong bit tuan lo ding hi. Tua ahih manin nin pheng paih lo a, nin bung tawh khol hamtangin tua pan nin paihna munah paih ciat ding thupi mahmah hi. Sakollam Social Society-te in veng sung lampi dungah nin bung koih uh a, veng sung siangthosak tuam mahmah hi.\nTua banah Chin Institute of Social Science, Falam khuapi pan Tedim khuapi sung Kam Hau Road dung tengah nin bungpi 10 hong koih uh a lungdam huai mahmah hi. Nin bungte kuaman guk dingin ngaihsun se lo ahih manin zong lungdam huai hi. Akul bangin mimalte in hanciam a nin bung behlap ding leh nin paih nading munte bek ah nin paih ding hi ta hi.\nSumbukpite leh sumbuk neute akipan mipi khempeuh in nin pheng paih het loh ding hanciam huai hi. Kumpi in zong tu-in Tedim khuapi sung nin bua ding mawtaw thak khat hong nei thei ta ahih manin khuapi sung siantho nading maban limci khat akinei thei suak hi. Pasian’ tate tawh akilawm khawm khua leh tui siangtho, kimlepam siangtho nei dingin mipite in hanciam ciat ni.\nGamkhangtote in nin pheng paih lo uh a, minam picingte in kimlepam siantho nading hanciam uh hi. Khantoh lam amanawh minam picing ding akithawi Zomite in zong nin pheng paih loin kimlepam siantho nad-ing hah ngaihsut ciat ni.\nTEDIM ROAD KILIM PUAH MAHMAH\nTedim – September 20 `Tedim khuapi sung Tedim Road dung teng pen Ministry of Construction pan kilimzik beh mahmah a, Lawibual veng khang sang pan Sia Khawm Pau’ sangah paisukin RC Biakinn tun ma lui ciang tai khat sung kisem masa phot ding hi, ci hi.\nTedim Road cih pen Galpi Nihna hun sung a kibawl Manipur State khuapi Imphal pan Lamka ah tua pan Singat-Behiang-Khenman-Cikha-Tonzang-Ted im-Kalaymyo dong atung suak lamzikpi min hi a, kam phen a kul kilkel lo Zomite tam tenna pen dung teng hi-in Imphal pan Tedim tai 165, Tedim pan Kalaymyo tai 53, akigawm tai 218 bang sau dingin kiciamteh hi.\nTedim khuapi sung diakah Nailung mual pan lamnuai ah paisukin Lawibual Tuiphum biakinn mai ah suak khia a, BEHS No. 5 gei ah pialsuk kikin RC biakinn mai ah, TCBC Biakinn tual ah, Khukpi Veng ah tua pan Timothy Bible School inn kun Sakollam vengah paisuak hi. Nidangin aminthang mahmah ngei Mangvom Mangkang in atheih Tedim Road hi, kici hi.\nHEILEI KHUA AH A KHAWN KHONG ZATO KIHONG\nHeilei – September 17 Zomi Development Foundation-te in Heilei khua ah September 17, 2014 ni-in Zomiland a khawn khong zato hong thei ta uh a, hih ni mahin zankim nai 12 dong cina velin zatui zong man ngen loin hawm khia uh hi, cih thu kiza hi. Cina kivel khempeuh 200 val pha hi, ci hi. Khua sung a pitek putek mi 15-te zong man ngen loin thaza thawlpi khai uh hi.\nHeilei Hausa leh mipite in lungdam maitai takin muak uh, ci hi. ZDF in Cikha gam Haiciin khua ah zato khat, Tonzang huamah Zampi khua leh Tedim gamah Heilei khua cih bangin khua 3 ah man ngen lo akhawnkhong zato hong khin uh a, mailamah hon beh toto dingin geelna kinei hi, cih Makaipi Pu Paul Pau in Tedim Post ah gen hi.\nGRACE SPECIALIST CLINIC KIHONG\nTedim – September 18 Tedim Civil Hospital a Siavuan om teng ki pawlin apualam zato cina bawlna clinic khat Bah-45 (Avung Niangtui sai mai) ah September 5, 2015 pan kipan hong ta uh hi, cih kiza hi. Nipi ni lo buang ut hun hunin damlote kilak thei hi, ci hi. Specialist-te anuai abang hi. 1. Dr. Kyaw Thet Tun, MBBS, M.Med. Sc. (Medic:\nDr. Phyo Swe Win Tin, MBBS, M.Med. Sc. (Ortho: အရိ ုးအေၾကာအထူးကုဆရာ၀န\nDr. Win Thidar Hlaing, MBBS, M.Med. Sc. (O.G:\nDr. Vel Chin Sang, MBBS, M.Med. Sc. (Surg:\nDr. Nan Mo Hom, MBBS, M.Med. Sc. (Anae:\nUK PAN SCOTLAND TUAM DIN LO DING\nEdinburgh - September 20 Britain kici United Kingdom nuai a kum sawt pi sung a om Scotland gam mite sungah UK pan tuam din ding vai nakpi takin genna leh kinialna a om khit nungin Democracy ngeina om bangin mipi ngaihsutna vote kila a, mipi za sung pan sawm giat le li val (84.5%) vote khia uh hi. 55.3% in tuam din lo ding, 44.7% in tuam din ding, cih vote piakna pan kilang khia ta hi. Scotland mipi atamzawte’ ngaihsutna ah tuam din loh ding in zo ahih manin US President, EU makai pite leh leitung gam tuamtuam makaipite in lungdam huai thu ahih zia gen ciat uh hi. (VOA)\nIN SECURITY COUNCIL IN ISLAMMIGILOTE MAWH PAIH\nNew York – 20 Islamic State (IS) kici Syria leh Iraq gam a om Muslim paikhial migilote tawh kisai-in UN Security Council in September 20, 2014 ni-in mawh paih a, lei tung gambup in Iraq kumpi huh ciat dingin hanthawn uh hi. US-te’ gamdang vaisaipi Pu John Kerry makaih hih gam 15 thu kikupna ah avekpi-un thukim diam uh ahi hi. Hih IS migilote in US Journalist nih leh UK Jour-nalist khat ngawng tannin that khin uh hi.\nA galvan koihna teng uh France galvanlengte in September 19 ni-in kap gawp khin hi, cih thu Iraq galkap uliante in gen uh hi. CIA-te in IS galkapte 10000 kim pha ding, acih uh pen 30000 val pha ding hi, ci-in tunai deuh lamin gen khia kik uh hi.\nUS, UK, EU leh Australia gamte in IS-te a zung dongin a lot khiat zawh nading uh kithutuakin a sep san laitak uh ahi hi. Thau peuh suang a mihingpihte nangawn athusimlote’ gualleh zia leitung in amu ding hi ta hi. (VOA)\nZYA-DALKHAI KHUADO PAWI\nDalkhai – September 15 September 12-14, 2014 kikal teng ZYA makaih na tawh Khuado pawi bawlin khuazangbup tukpeng kisui uh a, akhatna ngahte in a letsong ngah khem peuh uh ZYA fund dingin pia pah uh hi, cih thu Pa Sut Lam Thang, ZYA-Dalkhai President tungtawnin kiza hi.\nTU NIPI KAL TEDIM POST WORD GAME\nAnuai a laimalte Mikang kam suaksak in. Mal 30 dong aphi theite tungah Ks. 10000/- ta hong ki pia ding hi. Dawnnate anuai a ph. no. ah puak in. Ph: 09400464770. Sms bek khak ding, call lo ding. 1. TAIDM 2. MUPEL 3. RENOYR 4. NAMEUH 5. POMOH\n1. Pa Kap Thawn Mung, Tedim Post Translator leh Nu Ning Khan Lun te in September 16 ni in tanu nei uh hi. 2. Pa Suang Za Nang, Vice President, ZYA-Tedim leh Nu That Lam Dim te in September 18 ni in tanu nei uh hi.\nCYCLE HAWLTE’ THEIH DING\n1. Na lutang pammaih lai hi, cycle lukhu khu den in.\n2. Zu kham sa-in hawl kei ham tang in.\n3. Khua sungah dam tak hawl lel in.\n4. Hausa/biakna siate in cycle thu lim gen ciat ni.\n5. Nang tuahsiat phamawh lo a, midang na taih khak kiphal lo hi.\n6. Mi tam taih pen khualamte ahih manin khua lamte kidop huai diak hi.\n7. Mi taih kha tata sum liau zolote hi nuam pha mahmah laidep ahih lam phawk in.\n8. Kumpi thukhunte zui kim leng kisik om ngei lo pen hi. Cycle/driving license nei ham tang in.\nPublished by Pa Tuang Gin Mang (Gi Gin), President, ZYA-Tedim, Lawibual - 32, Kam Hau Road, Tedim. Ph : 50562


url: =NASA te’ SOHO in baan li nei UFO maan zaih kha ~ Thang Khan Lian :: ZOMI DAILY\nposted on 18 September 2016 at 8:36 am Lomkholna: News, Thangkhanlian, World\nSept. 17, 2016: NASAte’ Solar and Heliospheric Observatory (SOHO) maanbu/maan lakna (camera) in baan gol bembam li nei (gigantic four-armed) kuangleng i cihte Unidentified Flying Objects (UFO) khatin Ni kianga a len lai mu-in maan na zaih hi.\nufo Inquisitr reports in a genna ah aliens cihte tuanna dinga ki-ummawh UFO thu lim tak-a kantel ten (researchers) hih baan gol bembam li nei UFO in Ni leh Leitung kikal-a om ‘L1 gravitational balance point’ ah hong lenna a khat veina hilo-in li veina hi ta a, SOHO cameras in 2011, 2012 leh 2016 (tu kumin nih vei) in maan a zaihna hi ta hi. Tua hi napi NASA ten hih thu kitel takin gen khia nuam lo uh hi ci hi.\nSOHO satellite pen NASA leh European Space Agency (ESA) kipawlin “halo orbit point L1” kicihna mun-ah kikoih a, Leitung hun man lianlian ‘Earth near-real-time data’ kici tawh Ni leh a kiim (solar system) leh mun awng (space) sunga khuahun (space weather) gen kholhna dingin a neih uh leh a zat uh ahi hi.\nUFO kimu pen NASAte’ SOHO LASCO C2 camera in man a zaih hi a, a khutte sau mahmah ahih manin tua UFO in a khutte pen kizopna signal ngah theihna ding (communication antennae) dingin a zat hi ding hi ci-in UFO bengte/kannte (UFO hunters) ten a ummawh thu gen uh hi. Hih UFO lim leh mel pen leitunga sattellite kibawl khia masa pen Russiate’ Sputnik 1 tawh kibang pian hi. SOHO in a maanzaihna lim pen YouTube ah UFO hunters Streetcap1 leh UFOvni2012 ten September 12, 2016 in post uh hi. Na muhnop leh hih a nuai-a linkte panin na en in.\nPrevious: A theihhuai Syria buaina kipatna bulpi leh Middle-East sunga US te ngian ~ Thang Khan Lian\nNext: Suu Kyi leh Kawlgammi 50 kimuhna theihsakna ~ Sia Do Khup


url: =Samuel Masa 24 | Siantongluan.net\nSamuel Masa 24\nSamuel Masa 24 |\nFilistia-te a delhna panin Saul a ciah ciangin ama kiangah, "En in, Engedi gamlakah David om hi," ci-in kigen hi.\nTua ciangin Saul in Israel-te khempeuh sung pan a kitel mihing tul thum la-in Sathak Suangpi mai-ah David leh a mite a zong dingin a pai hi.\nLam gei-a tuukhawk omna-ah a pai hi. Tua gei-ah leihawm khat om a, awng hawh dingin tua sungah Saul a pai hi. Tu-in David leh a mite tua leihawm tawngnung sungah na tu uh hi.\nTua ciangin David mite in ama kiangah, "Topa in nang kiangah, En in, na khutsungah na galpa kong pia ding a, hoih na sak bangin ama tungah na hih ding hi, hong cih pen tuni hita hi," a ci uh hi. Tua ciangin David dingin Saul puantualpi mong atkhiatsak sim hi.\nTua khit ciangin amah in Saul puanmong a atkhiat manin David a lungsim nuamthei nawnlo hi.\nAmah in a mite kiangah, "Amah pen Topa sathau nilhpa hi, ci-in a thei gegupi-in ama tungah ka khut ka ngak ding, Topa sathau nilhpa ahi ka topa tungah hih bang ka hih ding Topa in hong kham hi," a ci hi.\nTua ahih ciangin David in hih thute tawh a mite zol a, amaute Saul hihsaklo hi. Tua ciangin Saul ding khia-in leihawm nusia a, a paina ding lampi-ah a paisuak hi.\nTua khit ciangin David zong leihawm sung panin paikhia-in Saul nung sap a, "Ka to kumpipa!" a ci hi. Saul in a nung a et ciangin David in lei-ah a mai kunin zahtakna a bawl hi.\nTua ciangin David in Saul kiangah, "Bang hangin, En in, David in na siatna ding zong hi, a ci mite thu um na hi hiam?\nEn in, Topa in tuni-in leihawm sung, ka khutsungah nang hong piakna nangmahmah in tuni-in na thei khin hi. Mi pawlkhat in nang a that dingin kei hong sawl a, ahih hangin nang kong hih kei hi. Keimah in, Ka topa tungah ka khut ka nga kei ding hi; bang hang hiam cih leh amah pen Topa sathau nilhpa ahi hi, ka ci hi.\nEn in, ka pa aw, ka khutsunga na puantualpi mong en in. Kei tungah khialhna ahi a, kumpi dona ahi zongin a omlohna, na puantualpi mong atkhia napi-in nang kong thahlohna thu tawh thei-in na mu ding hi. Kei thah dingin nong zon hangin nang tungah ka khial kei hi.\nTopa in kei leh nang kikalah thu hong khen ta hen. Topa in kei taangin nang tungah hong thuk ta hen. Ahih hangin keima khut tawh nang kong hih kei ding hi.\nTang-ate paunak in, A gilote sung panin gitlohna hong piang, a cih mah bang ahi hi. Ahih hangin keima khut tawh nang kong hih kei ding hi.\nIsrael kumpipa kua do-a hong kuankhia ahi hiam? Kua delh na hi hiam? Uisi maw! Uili maw!\nTua ahih ciangin Topa thukhen hong hi-in, kei leh nang kikalah thukhenna hong pia hen la, hih thu thei-in ka thu-ah hong pang hen la, na khutsung panin kei hong honkhia ta hen," a ci hi.\nDavid in hih thute Saul kiangah a gen a man khit ciangin Saul in, "Ka tapa David, tu-a ka zak nang aw ahi hiam?" a ci hi. Tua ciangin Saul a kap hi.\nAmah in David kiangah, "Nang pen kei sangin na thuman zaw hi. Keimah in nang tungah a sia kong bawl laitakin nang in kei tungah a pha nong bawl hi.\nTopa in na khutsungah kei hong koih laitakin nang in kei nong thahlohna-ah kei nong limbawlna tu-in na hong laktel hi.\nBang hang hiam cih leh mi khatpeuh in a galpa mu leh amah in a suakta-in a galpa paikhiasak ding ahi hiam? Tua ahih ciangin tuni-in kei tungah nong bawlna hangin Topa in a hoih tawh nang thaman hong pia ta hen.\nTu-in en in, kumpi na hih taktak ding ka thei hi. Israel kumpi gam nangma khutsungah a kip ding hi.\nTua ahih ciangin keima nunga ka suanlekhakte beisak loin, ka pa innkuan panin ka min na phiatlohna dingin Topa min tawh kei tungah hong kiciam in," a ci hi.\nTua ciangin Saul deih bangin David a kiciam hi. Tua ciangin Saul a inn-ah a ciah hi. Ahih hangin David leh a mite munmuanhuai-ah paito uh hi.\nTedim Lai Siangtho / Laibu: Samuel Masa 24


url: =Na mangngilh khat om! – Zomi News Journal\nNa mangngilh khat om!\nADS\tTangval khat in ansai ah a pa annek pih hi. A pa pen teek mahmah ta hi. An anek laitak un a pa in khateh tampi kiasak in, a kam kiim teng buan sak gawp hi. A puan zong niinsak gawp lai hi. Ansai sunga om tengin daai dide in patate annek laitak na en uh hi.\nAn a neek khit uh ciangin tangvalpa in a pa pen kisilbuuk ah paipih a, hoih tak sil siang hi. A puante nuulsak a, a mai zong nul siang sak hi. Tua khit ciangin a mitlimlangh tang takin bulh sak kik a, hoih tak a puah khit ciangin ansai ah lutkik hi. Sai neipa khiangah annek man sum a piak khit ciangin ciah uh hi.\nInnpua a tunma diak un ansai sunga papi khat hong awng khia in, tangvalpa khiang, “Hey tangval, mangngilh khat nei ve teh aw” va ci hi.\nTangvalpa in zong lamdangsa in dawngkik a, “Bangmah mangngilh kei veng aw pu” acih hangin papipa in “Na mangngilh khat om hi. Na gamtatna leh na pa na itna nong lah khiat pen a thupi mahmah thuhilhna hi. Thuhilhna manpha mahmah nong nusia hi. Mikim in ciamteh in zui ta uh hen” ci hi. Ansai sunga an ne teng khempeuh apau aham kuamah om lo uh a, patate’n mual a khup dong un zahtaakna tawh daai takin en ngeingai uh hi.


url: =Global Buanli Family: Tulaai Leitung Thuthang tuamtuam updates September 20, 2013\nTulaai Leitung Thuthang tuamtuam updates September 20, 2013\n· Singapore gam angaihzin ahi Daw Aung San Suu Kyi tuni 9/23/13 ni in Singapore Prime Minister Lee Hsien Long , Singapore Hlutdaw makaaipi (HaliamahYacob) leh Singapore President Tony Tan Keng Yam tetawh kimukhawm uh a Daw Aung San Suu Kyi ahizong in Singapore uliante ahizong in langnih tuak in tha ngahmahmah vaanglak uhhi.\n· Zanni 9/22/13 ni a kibawl Germany gam I Hlutdaw kiteelna ah German Prime Minister Angela Merkel party ahi Christian Democrats party te in 41.5% tawh gualzawhna ngah uh a Hlutdaw dawlnuai nung ah muntam ngahtheinading in Mee 26% tawh gualzawhna angah a hi Social Democrats party tawh ma ongpangkhawmding uhhi.\n· Pakistan gam Peshawar khuapi sung aom All Saints Church ah 9/22/13 ni in migilo nih in thakhat in bomb khattuak puakkhamsak uh ahihman in kikhawm mi78 si in mi 120 liam uhhi. Kihop manciang Pasian a-it khat I citpiakna ann neding a akigualh diudeu laaitak uh a bomb puakkham hi a kihawm vekpi mi 600 pha uhhi. Hihbang biakna kisuamna lungkimlohna hang in Christian kheempeuh in Pakistan gambup ah 9/23/13 ni in lungphona nei uhhi.\n· Nung Saturday 9/21/13 ni Kenya gam Westgate Mall vanzuakna innpi migilo te in umcip cingcip in mi abankaapna hang in 9/22/13 ni in Kenya gaalkaapte in va buluh kik uh a migilo teng siangsakta in micimawhteng zong kihuhzokhinta ci in 9/23/13 ni in Kenya gaalkaapte genkhia uhhi. HIh 9/21/13 ni kikaap na ah mi 62 si uhhi.\n· Nungkaal sungpan kipan in Mexico gam ah huihpi leh guahpi kithuah in nasiatak in guah zu ahihman in state 31 khat ah tuicin tung in inn le lo tampi asiatkhit baan ah 9/23/13 niciang misi 110 cingta in mi 68 mangthang laai hi ci in kumpi thuneite in genkhia uhhi.\n· Pacific tuipi tungpan ongkipan Typhoon Usagi kici pingpeipi in China gam sung tuitawlam nasiatak in 9/23/13 ni in nawkgawp a Guangdong province sung ah misi 25 kimu in Inn 7,100 kisia a mipi 80,000 thukin in kinawnkhia hi. mipi 3.5 million in dongkholhna thuak uhhi. Sunday ni 9/22/13 ni in zong Hongkong gam nanawkgawp a Vanleeng 400 bang Hongkong vanleeng tual ah leengkhia theilo in dinkhawl uhhi.


url: =Midang Tawh Khut Kilena Nasepkhop Ciang ~ Hau Za Cin :: ZOMI DAILY\nposted on 4 January 2015 at 5:52 pm Lomkholna: Article, Hauzacin\nMidang Tawh Khut Kilena Nasepkhop Ciang\nAhi zongin kuatawh kipawl ding, kuatawh semkhawm ding, kuatawh tonkhawm ding cih pen teelsiam ding a kisam mahmah ahi hi. Kalsuannop dan a kibang mi leh kipawlna ahih loh phamawh hi. A muanhuai kipawlna a hih zong kisam hi. Kizop, kikawi a sepkhawm a\nlunglut leh a ut kipawlna ahih kisam hi. Tomvei sung kipawlna ding a ngaihsun pak a omtheih mah bangin saupi kizom suaksuak ding a ut, a lunggulh zong om thei ding hi – ei utna tawh kituak teelsiam kisam ding hi. Tua ahih manin a nuaia thute tawm i ensuk ding hi.\n1. Na lunggulh kibatpih theiin: Kipawlpih ding mi zong leng, kipawlpih ding kipawlna dang zong leng tampi hong lengkhia naunau maithei hi; ahi zongin a hoih pen hikhin khollo thei hi. Tua ahih manin na kipawlna ngimna uh a kibang hiam, na tunsawmna uh lamtawp a kibang hiam, na sepnopdan uh kalsuanzia ding a kibang diam…cihte limtak suut in theician masa in. Nupa banga lungtup kibang ahih ban ah ngimna, tupna a kibang bek hilo in sumzatzia, vaihawmzia, malakzia nangawn a kihual mahmah ding kisam hi. Pawlkhat in amau bek khantohna dingin kipawl ut thei a, pawlkhat in midangte khantohna huh tuam dingin kipawlkhawm ut thei a, pawlkhat in mailam limci ding lunggulhna tawh sepkhawm ut thei hi. Tuate khempeuh ah deihna a kibat a kul ahi hi.\n3. Ngimna thak muhna thak a omte kikum pahpah ding: Kipawlna tuamtuam a kizopkhawm kik ciangin tuabanga kizopkhawm kikna hangin metna, hamphatna leh phattuampih om hi cih a kilat ding a hoih ahi hi. Meetzawkna ding ngaihsutna thak, muhna thak a om leh zong kikup a genkhawm pahpah ding hoih hi. Kipawlkhawmna sungah mipite in meetna tampi om hi cih mu thei peuh leh lawp semsem uh ahih manin a golzaw a kipawl toh semsem ding utna khangsak hi. Meetna leh phattuampihna omlua lo bek hilo in omvetlo bang ahih leh zong ngimna thak, ngaihsutna thak kikuppah ding akisam ahi hi. Tua hileh a kihel mimal kimin bangci’n meetpih thei ding ihiam cih lam kikupna behlap nuam ding uh hi. Tua bang ngaihsutna in kipawlna sungah a cihtaklo a bang vai tuamtuamte a vekpi in sittel sitset nopna lungsim hong guan ciat ding hi. Theihnopna khang semsem leh kipawlna vai ah mite lunglut semsem lai hi. Tua ahih manin siangtho tak, suakta tak, nopci taka kizopna kalsuanpih ding ahi hi.\nKipawlkhawm siamna in mi khempeuh lungdamsak in kizopna huang lian hi cih mite lungsim ah neisak ahih manin kimuanna, pum khat hihna cihte neisak hi. Kizop semsemhauzacin utna leh kizopna huangdai golsak nopna zong khangsak hi. Kipawlna khempeuh ah ngaihsutna neulua omlo a, kipawlna tuamtuamna kipawl kikna ah zong ngaihsutna a neulua omlo hi. A neu pen a i ngaihsut te zong ngaihsutna limci mahmah na hithei veve hi. Tua ngaihsutna neu nono kisungkhawmte mite adinga nuntakna a khelsak ngaihsutna na hithei zawsop hi. Tua ahih manin ngaihsutna khempeuh a neulua cih omlo, a lianlua cih omlo in suakta takin i pulak theih, i pulak ngam, i sungkhawm ngam ding a thupi mahmah khat ahi hi.\nPrevious: Reforestation in Chin State ~ Khup Khan Thang\nNext: Zomi A’ding Ka Deihsakna\nSahkhua Khangkhaanna Tawsawn ~ Pu Zokhai\nSyria ah IS te omna mun Turkey in Russia hilh ~ TK Lian


url: =Zombie Crawl 3! Giveaway! | writevohs\n← A Novel Surprise Zombie Crawl 3! Giveaway! Part II! →


url: =Pasian' Thukhennate - Zomi Adventist Innkuan\nHun khakna i naih ta hi. Gam sung tengah Pasian’ thuhkikna tung ta a hih lam kei hong kilak hi. Hong piang baih ding thute tawh kisai-in Topa in hong hilh hi. Lai Siangtho panin khuavak hong taang hi. Hi napi khuamial in leitung teng tuama, khuamial sahpi in mite tuam hi. “Amaute in kilemna leh lungmuanna om hi, a cih lai takun, amaute’ tungah thakhat-in siatna hong tung dinga, amaute suakta lo ding uh hi.” 5 T, laimai 99.\nPasian in leitung a kepna teng lakhia ta ding hi. Sihna leh kisuksiatna hong piang baih ding hi. Gitlohna leh tatsiatna-a kipan mizawngte’ tunga a kiphasak mahmah mihaute’ tungah siatnate hong khang ding hi. Koi mun koi mun ah om ta leh Pasian’ kepna sungah a om lote in bukna mu lo ding uh hi. Mihingte kipantah uh hi, a nasia theithei galhiamte tawh mite a liam sakna ding uh leh a thahna dingun a siamna teng uh zangkhia ding uh h. 8 T, laimai 50.\nGam sung tengah Pasian’ thukhenna hong tung hi. Kidona leh kidona ding thute, meikang leh tuileet tawh kisuksiatnate in, hun bei donga a nasia semsem ding gimna hun hong nai mahmah ta a hihna hong gen hi.(377,378).\nGam tuamtuam ah gimna lian pipi hong piang baih ding hi. Jesu hong pai masiah tua gimnate bei lo ding hi. Mun khempeuh uka, vantung ah Ama tokhom a koih Pa’ na semin, ni dang sangin eite i kipawl khop zawk ding kisam hi. Pasian in A mite hong nusia lo hi. Ei zong Amah taisan kei peuh lehang i tha hat ding hi. 3 TT, laimai 286.(378). Pawlpi Thu Lamlak, Bu 2, pp. 465-466\nPrev post CS 4: Pasian Le Satan Kikal aa Kilehngat Gamtatziate\nNext post Lai Siangtho tawh Galdo


url: =Matthew 1 | ZIV Bible | YouVersion\nJesu Khang Simna\n1Abraham suan David tapa Jesu Christ khang ciamtehna:#Pc 22:18\n2 Isaac pa Abraham,#Pc 21:3,12\nJacob pa Isaac,\nJudah le a sanggam pasalte pa Jacob,\n3 A zi Tamar tawh a neih a tapa Perez le Zerah pa Judah,\nHezron pa Perez,\nRam pa Hezron,#Pc 29:35\n4 Amminadab pa Ram\nNahshon pa Amminadab,\nSalmon pa Nahshon,\n5 A zi Rahab tawh a neih a tapa Boaz pa Salmon,#Heb 11:31\nA zi Ruth tawh a neih a tapa Obed pa Boaz,\nJesse pa Obed,\n6 Kumpi David pa Jesse.#1Sa 16:1\nUriah zi a hi ngei tawh a neih a tapa Solomon pa David,\n7 Rehoboam pa Solomon,\nAbijah pa Rehoboam,\nAsa pa Abijah,\n8 Jehoshaphat pa Asa,\nJoram pa Jehoshaphat,\nUzziah pa Joram,\n9 Jotham pa Uzziah,\nAhaz pa Jotham,\nHezekiah pa Ahaz,\n10 Manasseh pa Hezekiah,#2Ku 20:21\nAmon pa Manasseh,\nJosiah pa Amon,\n11 Babylon khua pi-a\na saltan lai-ua a neih Jeconiah a#1.11 Tua in, Jehoiachin;tg. 12 ah zong\nle a sanggam pasal teng pa Josiah.#2Ku 24:14-16\n12 Babylon a, a saltan khit uh ciang in:\nShealtiel pa Jeconiah,#1Kh 3:17\nZerubbabel pa Shealtiel,\n13 Abiud pa Zerubbabel,\nEliakim pa Abiud,\nAzor pa Eliakim,\n14 Zadok pa Azor,\nAkim pa Zadok,\nEliud pa Akim,\n15 Eleazar pa Eliud,\nMatthan pa Eleazar,\nJacob pa Matthan,\n16 Joseph pa Jacob hi-a, Joseph zi Mary sung panin Christ kici Jesu a suak hi.#Mt 27:17; Lk 1:27\n17 Hih bangin Abraham pan David dong khang sawm le li, David pan Babylon a saltan dong khang sawm le li hi-a, saltan khit pan Christ a#1.17 Ahikeh Messiah . "Christ"(Greek pau) le "Messiah" (Hebrew pau) a nih in"Sathau Kinilhpa" cihnopna. dong khang sawm le li ahi hi.\nJesu Christ Suahna\n18 Jesu Christ suahzia hih bang ahi hi. A nu Mary, Joseph tawh kiteng dinga kidongsa ahi hi. Amau gel a kigawm ma-un Khasiangtho in Mary a gaiisak hi. 19 A pasal Joseph, mi lungsim dik hi-a, mi lakah daisak nuam loin maksim ding a sawm hi.#Tp 24:1; Lk 1:35\n20 Ahi hangin tua banga a ngaihsut laitakin Topa vansawltak khat a mang sungah kilanga, "David tapa Joseph aw, Mary paii nau pen Khasiangtho pan ahi manin amah na tenpih ding lauthawng kei in. 21 Tapa khat a nei ding hi; tua tapa in ama mite a mawhna uh panin honkhia ding ahi manin a min Jesu b#1.21 Jesu in Greek ah Joshua , Topa in hon a cihna na phuak in," a ci hi.#Ph 130:8; Lk 1:31\n22 Kamsangpa tungtawna Topa gensa a tangtun nadingin hihte khempeuh a piang ahi hi. 23 "Tua nungak bit gaii-in tapa khat nei dinga, ama min Immanuel kici ding hi" c#1.23 Isa. 7:14 a khiatna in, "Eite tawh Pasian om khawm" cihna ahi hi.#Is 8:8,10\n24 Joseph a khanlawh ciangin Topa vansawltak thupiak bangin manga, Mary a tenpih hi. 25 Ahi hangin tapa a suah matengin a luppih kei hi. A suah ciangin a min Jesu a phuak hi.#Lk 26:35


url: =Tuni Pasian Kammal (Feb 26, 2019) :: ZOMI DAILY\nTuni Pasian Kammal (Feb 26, 2019)\nposted on 27 February 2019 at 10:21 pm UTC+9:30 Lomkholna: Kammal\n“Jesuh kiang a tun uh ciangin dawi tampi a vei ngei mipa zong a mu uh hi. Tua mipa hoihtakin om a, a lungsim pilin, puan silhin a om a muh uh ciangin lamdangsa-in lau mahmah uh hi” (Marka 5:15, TDB).\n1) Pasian deihna tawh kituaklo a siangtholo nuntakna pen Legion dawi a veipa tawh kibang hi.\n2) Legion dawiveipa pen dawi a veina hangin khut-le-khe hencipna thuak hi (aneu 3-4). Ei zong tep-le-muama kipan siantholohna tuamtuamte i zat ciangin khut-le-khe a kihenhen i hi hi.\n3) Legion dawiveipa pen dawi a veina hangin sun le zanin han lakah teng ci hi (aneu 5). Han cih pen a namsiatna le kuama om noplohnna mun ahi hi. Pasian deihloh tep-le-muama kipan siantholohna tuamtuamte i nuntakna ah hong om ciangin a namsiatna mun han lakah a tengteng tawh a kibang i hi hi.\n4) Legion dawiveipa pen dawi a veina hangin amah-le-amah kikuiliam ci hi (aneu 5). Pasian deihna tawh kituaklo siantholohnate i zat ciangin ei-le-ei a kikuiliam tawh kibang hi. Kuamah dang sumh masalo-in ei mahmah kisumh hi.\n5) Legion dawiveipa Jesus tawh hong kimuh ciangin a lungsim pilin puan zong hoihtak silhta hi. Jesus tawh i kimuh ciangin ama lungsim puak bang hong neisaka, i zumhuaina tuamtuamte zong hong kidawk nawnlo hi.\nPrevious: UNHCR vaitawh kisai in Senator Dean Smith leh UNHCR, Australia Embassy ulian te kimuding\nNext: Kawlgam khuahun kikhel zatzat


url: =USA, Maryland ah thau kikapna piang, mi 5 kikapkha in 3 sikhin :: ZOMI DAILY\nUSA, Maryland ah thau kikapna piang, mi 5 kikapkha in 3 sikhin\nposted on 18 October 2017 at 11:43 pm Lomkholna: News, Sawltak, USA, World\nUSA, Maryland State sung aom Office Park khatah Wednesday zingsanglam in thaukikapna piangin, mi 5 kikapkha cih CNN pan kiza hi. Harford County sheriff’s office te’n genkhiatna ah tua thaukap Shooter pen ki khahsuah in, kimanzo nailo cihi.\nMaryland, Baltimore panin 30 miles khawng agamlatna Edgewood aom Emmorton Business Park ah thupiang hi a, thautawh akappa pen tuaphual panin taikhiapah cihi. Hihvai tawh kisai in mi khatzong kimanzo nailo hi ci’n Deputy khatin genkhia hi.\nThautawh akikapkha mi 5 lakah 2 tepen gimmahmah uh a, Critical Condition kici hi. University of Maryland Medical Center tawh akizom Baltimore’s Shock Trauma Center ah tua aliamte kipuak uhhi.\nInsterstate 95 Interchange kuamsungteng, Office Complex sungteng ah Police Vehicle vive tampi kigual deudau cihi.\nBureau of Alcohol, Tobacco, Firearms and Explosives paninzong Special Agents te thau kikapna aphual ah delhpah uh a, Sheriff’s Department te ahuhding in apai uh kici hi.\nEdgewood Area sungteng aom sanginn 5 tezong avekin ki khakcipsak, Lockdown sakphot hi. Sangnaupang khempeuh sanginn huangsung, Building sungah ki omcipsak in, Visitors zong kuamah kiphallo cihi. County School System zui in, sangnaupang te akidalkholh theihnadingin Sheriff’s Office sawlna tawh akisem cihi.\nRelated: US Texas State sung aom innsung khatah thau kikapna piang, mi 8 si, 2 liam\nWBALTV te pulakna ah akikapkha pen mi 5 hi a, tualak ah mi 3 tepen sipah uh a, adang mi 2 tepen liamngawh mahmah uh ahih manin, zato kipuakpah cihi. Breaking News ahih manin, athu akicing sitset in bangmah theihcianna omthei nailo hi. Theihbehhuai akilawm te ahunhun in Comment Box pan ahi zongin ki Update toto ni. Sawltak #zomidaily\nPrevious: Naungek suakcil anungtalai in ninbung sungah kipai, miksi in dehgawp\nNext: Kum 6 nungah Yangon ka zinna ~ Peter Khampu\nAustralia, Melbourne ah Christmas ciang Bomb asukkhapsawm mi 7 kiman ~ ZD\nKa muhpak US Gamthu pawlkhat – 46\nMipilte leh nangmah ~ Tdkhen\nHong pattah ding mihing nam nga kisam ~ Hau Za Cin


url: =ZYA Weekly News ~ US visa lak kiksak :: ZOMI DAILY\nposted on 31 July 2017 at 10:21 pm UTC+9:30 Lomkholna: News, Zomi, ZYA\nZOFA PAN ZAKSAKNA : A 12 veina ZOFA-Cup2017 kimawlna ah kikhel dingin anuai ateng in Team lutman leh CV Form hong lakhinta uh hi.1. ZYA Nahnuai, 2. CR 7, 3. Dalkhai, 4. K B C5. ZYA Singgial, 6. ZYA Buangkung, 7. KTYF, 8. TFC Note : ZOFA-Cup 2017 Sponsor Tg. Suan Lam Mang Myanmar Selected & Chin United FC Player.\nZYA AH LUNGDAMKOHNA NEI : July 22, 2017ni-in zan nai 11:00 pm hunpawl in Dist palik zum mai ah Pa Kai Khan Mang tapa Accident in guahlak ah khua phawklo in om ZYA pan Pa Khup boih leh alawmte in mu in ZYA Motor tawh Zato puak pah in apuante kawtlua in Layseih Store ten apuan ding pia in Cidamin inntung kik hi. Pa Mang zong lungdamlua in ZYA Zum ah Ks. 55000/- tawh hong pai-in lungdamkohna hong nei-in kilungdam mahmah hi. Zomi thu theilo vanglak in lampi ah Accident khat peuh ahi a Cimawh dongtuak khat peuhpeuh ZYAte ko un, ZYAte sepding hi ci-in ngaihsun uh hi. ZYAte in veina tawh cimawh dongtuak huh theihzah panpih theihzahin kihuh kipanpih mah a, ZYAte nasep hituanlo in Zomi Pasian thu-um khempeuh nasap ding ahi hi. Hi bangin lungdam hongkote thupi sa in kalung uh zong dam mahmah takpi hi.\nCHRISTIANTE KIBAWL SIA : Kawlgam, Sagaing Region sunga om Tai Htee Kyaung Township a GTP Missionary Pasian thugen Sia Hram Ceu tung tawnin Daw Khin Marte nupa piangthak in a nu le pa unau teng zong piangthak in, akhua a om Phungzi 10 leh khuabup banah khua veng 3 pan inn 900 kimin Mo- tor 7 dim suangtawh deng uh a, Sia Hram Ceu phone set in Palik 10 tawh delh in a kapsawm uh ciang bek in taimang uh ci hi. A si kua mah omlo in aliam omin bawlsiatna thuak mi 15te thunget na-ah phawk in , huhna zong kipia thei hi. GTP Mission ah Sia Mang Za Suan Director ahi hi. Thungetna-ah phawkciat ni.\nDAW SUH KYI LE KBC MAKAITE : Kawlgam sungah daihna leh kilemna a om nading lunggulh in a hanciam Kawlgambup thudotpi Daw Aung San Suh Kyi-in July 24, 2017 ni-in Nyipyitaw ah Kachin Bap- tist Convention (KBC) pan President Rev. Lalawk Gyung Hkawng, Secretary Rev. Dr. Hka Lam Samson leh apawlte samkhawmin kimuh khopna neihpih hi. Hih kimuh khopna ah KBC pan adang Pasian nasem 8 bang kihel in, Kumpi lampanin Vuanzi U Kyaw Tint Swe, Dr. Tin Myo Win, Dr. Win Myat Aye, U Min Thu te kihel uh hi.\nKAWLGAM TUICIIN THU : Tu kum tuk hun sungin Kawlgam sung Region le State gawm 8te ah tui khanna hangin dongtuahna om kawikawi a, July 23, 2017 ciangah tuitup inn 36939 tui taih inn 54, tuiciin hangin a kisuan inn 33233 val omin, mipi 134590te in dongtuahna thuak kha uh hi. Zomi atamzaw in i phawk khak khol loh hangin Kawlgam zangkuam teng tuiciin tungin buai mahmah uh hi.\nKAWLGAMAH NATNA LAUHUAI : Tu laitak Kawlgam khuapi Yangon, Matupi, Nyipyitawte ah natna lauhuai mahmah leh angahte a tamzaw a si H1 N1 Flu Virus kici (Swine Flu) lang mahmah in Thai leh Sente in gamgi kizopna teng khak sawm banah Singapore Vanleng tual ah Kawlgam mite atuamin koih pah lianlian uh hi. Khua sungvak leh kamtuam (Mask) thuahin vakding, nakhatpeuh lawn simin khut satpiang tawh silsiang pahpah ding ci hi.\nH1 N1 PULNATNA KIDAL NADING : Tu laitak a alauhuai mahmah pulnatna (H1 N1) panin anuai abangin kidal kholh huai ding hi.1. Kikawi kinam cihte pelh ding.2. Khutsil lopi-in kam, mit, nak lawng lo ding.3. Naptui tolh leh Tissue tawh nul den ding.4. A pua pan naciah simin khut satpiang tawh sil ding.5. Cisa, naptuitolh, khut le khevot khua phawklo cih danna hih leh Zato zuanpah in.6. Cisanat; natna naneih leh midangtawh kinailua in om kei-in.7. Nak leh kampan kilawh phadeuh ahih manin kam/muk tuam hamtang ding hi.8. Mipi tamna lak ah omloh ding thupi hi.\nKAL SUANGOM DAMNA : Tu lamteh i tuinekte siangtho zo nawnlo in Kal (Kidney) ah suangom cih kiza mun mahmah ta hi. Tua bang Kal asuang omte makengteh le cikhum huankhawmin atui dawndawn le hang damzo hi, adam zong tampi om hi cih viber pan thu kisuah kong suah sawn hi.\nGIL TUI, THAU LUA KIAMNA : Tu hun ciangin a kua mapeuh in inek leh i nasep kilekkim (Balance) lo ahih manin damdamin kithau deuhdeuh in i gil hong tui, honggol semsem hi. Gil tui kiamna dingin tanpaza (Lemon) pum at in khuaizu tawh diahin tua pan tuisa, tuilum tawh diahin a tui nitak lup ding simin dawn den leng kiam ci hi. A hoih pen bel nanek leh nasep kilekkim leh hipah lel in nisimin Exercise bawl det ding hoih hi. Nasemlo annene pen lemlo dan hi.\nCANCER NATNA DAMTHEI : Cancer natna pen tu ciangciang a dam zolo natna hi a, tun sum tampi bei kullo in damtheih nadingin, singtang maiteh hinglo in la, gawizanin a tuisuk dingin nisim na hih zawh kei leh kalkhat khatvei ta atui haikhat ta dawnden le cin na Cancer natna dam dingci uh hi. A tui nasuk ciangin manhai (Glass) te zang leng hoihpen hi. Na up leh sinin Cancer natna lozong dam ding hi.\nNUMEI TAWH KISAI THEIH DINGTHU : Kawlgam bup numei lam tawh kisai kipawlna panin Kawlgam sungah numeite kinopneh kizawhthawh bawllua in, kingai-in kiluppih in tenpihlo cih bangin nam tuamtuam ah numeite kisim mawhlua ahih manin Hlutdaw ah kipsak dingin thukhun khat bawl inpuak sawm uh hi. Hih thukhun thak ah numei khat luppih in a tenpih kei leh thong kum 5 kia dingin, a numei-in nau apai leh kum 7 kia ding cih ahi hi. tua ahih manin hih thukhun pen Hlutdaw in hong kikup sak in hong kipsak nading uh a kihanciam hi ci-in zum lam pan thunei Naw Tawa Kah in Mediate tung ah gen hi. Hih thu a kipkhit ciangin khuatate tung dong ah hilh na kinei dinghi ci-in makaipi Dr. Win Myat Aye in gen hi.\nTHAI A KAWLGAM NASEMTE VAI : Thailand a Kawlgam nasemte tu in ahonhonin hong ciah ziahziah ta uh hi. July 21, 2017 ni-in Thai leh Kawlgam gamgi Myawady panin Kawlgam hongciah mi 84 lak ah Kawlgammi ahi lo mi 7 zong kihelkha in tuate thuneite in manin thong khum uh hi.\nUN PALAI YANG HEE LEE : Kawlgam tawh kisai thukan dingin UN panin palai-in akiseh Yang Hee Lee pen July 9-21, 2017 ni 12 sung Kawlgam Rakhine State, Shan State leh Karen Statete ah khualzin kawikawi in a muhkhiat thute mipite leh thukante tungah pulak khiatna nei-in tua khit ciangin hongciah san a, UN ah Kawlgam tawh kisai a thupuak (Reports + tap&ifcHpm) ah thumanlo tampi om ahih manin lungkim huailo mahmah hi ci-in Kumpi lampan thusuah bawl uh hi.\nTELCING MP THUNEITE VAI : Nung April 1, 2017 ni a kibawl kalhelh kitelna ah telcing Yangon Region sung pan NLD Party pan MP 3te a lang USDP Party panin mawh sakna (uefUuGufvTm) abawl uh pen July 21, 2017 ni-in kitelna lam vaisai thukhenzum panin sanglo uh a, NLD MPte a zo suak hi. MP ngahloh nungah angahkhinte vado bawlbawl hangin gualzawhna ding a baih nawnlo cihna hi.\nUS VISA LAK KIKSAK : America gam hawhtheih nadingin Yangon US Embassy zumah VISA ngenin Zomi 20 pai-in alut masa 2te in VISA ngahpah uh hi. Tua panin pusuak in zummai ah puaisa te in VISA ngahsak man $500 nala pahin tua puaisate sumlakna zum sung panin CCTV tawh mukha uh ahih manin Yangon Hledan tung visa ngah mi 2te samkik in a sum uh pia kik in visa pia nawnlo hi. Zomi US visa lut ding mi 40 bang omlai ci uh a, Zomi USA zin atamzaw pen puaisate $500 pia in tua tawh visa ngah atamzaw cimawk hi. Midangdangte ahih leh bel thukhat hi-in Zomi Pasian nasemte in sum golhguk pia in, US ah Pasian minpaulap in azin ihih leh bel lungkhamhuai dahhuai mahmah thu hi.\nINDIA PRESIDENT KITELNA : India gam pen Kumpi (President) leh Prime Minister tawh a kalsuan Democracy gam hi-in tu laitak Kumpi asem Murkheerji pen a term cingta in Kumpi kitelna bawl uh a, Ram Nath Kovind in 65.65% tawh zo in India gam ading a 14 na Kumpi suahna leh kiciamna July 25, 2017 ni-in nei hi. Ram Nath Kovind pen kum 71 Dalit minam, Hindu upna-ah a khauh pai mahmah RSSte member hi a, Dalit Awn 200 om hi. Lawn khak noploh minamte ahi hi.\nRelated: Kawlpi leh Yangon atai Chintaungtan te Bus khat lamkal ah tuahsia, asi omlo\nMEXICO GAM KHAMTHEIH VAI : Leitung ah Mexico gam pen khamtheih guihtheih lamah a minthang mahmah hi a, July 21, 2017 ni-in Kumpi lam leh khamtheih zuakte kikap kido uh a, khamtheih zuak makaipa tawh mi 8 kaplum zo uh hi. Thau tampi zong ngah uh a, Bus pi 2 zong mei tawh kihal tum a, koi lamte hal cih kithei nailo ci hi.\nVANMANG KIMU HI : (1) Pa Sian Za Kham tanu Lia Niang Sian Uap, Tahan 15 ateng i NRC No leh sumbawm. (2) U Chit Swe tanu i NRC No. kimu ahih manin athei kha te’n na kigenin ZYA Zumah honglak na dingin kong zasak uh hi.\nPrevious: Sumbawm asuhsak khitciang Motorcycle tawh ataimang guta khat kitaihlum\nNext: Kawlgam Zomi Tuiphumte ading kasunmang


url: =ZOMI TE KHANG TANGTHU - Laibu Saal\nHome > Thuluui/Articles > ZOMI TE KHANG TANGTHU\nZOMI TE KHANG TANGTHU\n(Chin, Zomi leh Ciimnuai-mi)\nZomi Inhabited Areas.\nPupi ‘Zo’ ii suan leh khak khempeuh Zomi ahi hi. Pupi pen Noah suan Sem, Ham, Japhet-te lakah Japhet suan hi dingin ki-ummawh hi. Sengam ah ukpi (dynasty) a hunhunin kilaih hi. (2205-1766 BC Xia dynasty) Xia kumpi ukna hun hi-in, (1766-1122 Shang dynasty) Shang kumpi ukna hun hi a, (1123-256 BC Zhou or Zo dynasty) Zo ukna hun ahi hi.\nShang ukpipa in khua kimah hausa upa koih lo ahih manin Zomite in baihtakin a ukna sutkhia zo hi, kici hi. Zo ukna hun ciangin khua kim ah upa, hausa koih ahih manin Sengam ah Zo uk hun sung pen a sawt pen hun suak hi. Hih Zo uk hun sungin mipil (philosopher) khankhiat hun hi-in hih hun a mipil minthang philosopher ahi, Confucius (Kung-fu-tze, 511-475 BC) in, hun sung tengin innkuan nuntak, beh leh phung kizopzia leh sahawm zia cihte a kipan hilhin sinsak a, tua ahilh ziate tu dongin Sente in zang lai-in, Zomite in zong zang uh hi. Zomi ih cih ciangin leitung bupa om Pupi Zo suan khempeuh kihel in, Zogam, Zo leitang pen kumpi te’n Chin State ci-a hong ciapteh sakna gamhuam teng ahi hi.\nZo kumpite in a uk lai-un Sengam khen sagihin kikhen hi. Tuate in Han, Chou, Wei, Chow, Yeu, Chi leh Chin ahi hi. Hih gamte Zo kumpi in uk-in siah (tax) tam la lua ahih manin mite lungkim lo hi. Chin mite makai Yen Cheng a kici mitha hat khat hong khang in hipa in ( 230 BC pawl in) gamkhat khit gamkhat simin zo a, 221 BC ciangin tua gam sagih teng a uk khin hi. Yen Cheng in a kumpi gam mi “Chin Shi Huang Ti” a phuak hi. “Chin” kham cihna hi-a, “Shi” cih pen a masa pen ahih kei leh khatna cihna hi a, “Huang Ti” cih pen Milian cihna hi. Tua hi a, Milian masa khamkumpi cihna ahi hi. Hih hun pen a masa pen Chin Kumpi hun ahi hi. Hih Chin mite in tu dongin Sengam ah tengin uk suak uh hi. Hih a makaipa Yen Cheng in 256-206 BC sung teng uk hi. Tua khit ciangin Sen kumpi kizom toto a, tu dong in kizomsuak hi.\nSen i cih kammal pen Sente’ min bulpi “Chine” – “Chin-qin” pan a hong piang khia ahi hi. (Zaide 42) Tua mite ukna zabi 20 dong kizom suak hi (Perry 252 Pa). Hih laibute tungtawnin i et ciangin “Chin” a kici Sen mite tu dong Sengam ah teng suak uh a, mundang koi mah ah paikhia lo uh hi. Tua kumpi ukna a kipat tung vua kipan kulhpi (Great Wall) lam kipan uh hi. Tua kulhpi tai 1500 sau-in, tu dongin thupi kisa mahmah hi. Shangyong kici upadi khauhtak bawlin thu zui lo mite thong ah khum uh hi.\nZomite Kawlgam Sung Lutna\nChin ukna hun sungin Kulhpi (Great Wall) ciang dingin mi khempeuh na semsakin, nek leh dawn thaman ginna pia lo a hih manin mi tampitak Sengam panin taikhia uh hi. Tuate sungah a dangte enlo-in Kawlgam a zuanteng tom et pak le hang, Kawlgam ah Karen-te na lut masa uh hi. Tua khit teh ‘Chin’ kici Sente pawlkhat, tua teh Kawlmi, Zomite leh KaChin mite ahi uh hi.\nKaren mite Kawlgam tawlam ah tengin, Kawlmite Kawlgam laizang Mandalay kim ah teng uh a, hih Chin a kici Sen minamte Kawlte tawh tengkhawm in Kawlmi suak uh hi. Zomite Kawlgam a lutun Zo gunpi (Tuikang) dungzui suk uh a, Mandalay a tun’ uh ciangin Kawlte in Chin mite sa uh a, Sengam panin kulh ciang nuam lo-a taikhia-te Chin ukpi pa in hong delhsak kik hi ding hi, ci-in lau mahmah uh hi. Zomite pen Chinte ahih loh lam a theih uh ciangin Mandalay Kulh ciang dingin zawn uh a, Kawlte in kua minam cih tel lo uh ahih manin Chin-te cisuak uh hi. Kulh ciang-a sila nasep ding ut lo uh ahih manin Kawlgam laizang panin nitumna-lam manawhin peemkhia uh a, pawl khat Gunkhawm dung zui-in paito suak uh a, Kachin mite a tuaksuk tawh kituak in, Kachinte zong kulh ciang ding ut lo ahih manin kileh kik-in kimasuan to uh a, Kachin gamteng ah teng suak uh hi.\nKawlgam Laizang Kuam pan Zomite Tangthu Pawl Khat\nZomite pen Kawlgam laizang tengah tawlpi khat mah Kawlte tawh na tengkhawm uh a, hih hun in Mon, Pyu, Kanyan lehThet minamte tengkhawm uh hi, kici hi. Pyu panin Kawlmi nam piangin, Kanyan panin Rakhaing, Thet panin Chin minam piang hi ci-in tangthu kan pawlkhatte in ciamteh uh hi. Hih hun pekin midangte in Zomite pen Chin ci uh a, tu-in kum 800 bang val khinta hi. Ahi zongin amau leh amau tudongin Chin minam, kici ngei lo uh hi. Pagan khuapi zong Zomite pau “Pugam” cih panin pai hi kici hi. Popa tawngkalat (volcanic neck) zong Tazahgam mual/tong ahih kei leh Pupa mual/tong kici hi. Gamtong i cih ciangin gam sungah khaniinte mihing pau bangin tong/pau in a gamlum theihna mun ahi hi. Tua bek hi lo-in Kawlte in a sum uh Dengga a cih zong Zokam-a dangka pan-a pai hizaw hi, kici hi. Pagan khuapi phuh hun pen AD 1044-1287 kimpawl hi-in, tua mun-a mualsuangte ah Zomite Chin mahin kiciamteh hi. Dahpa tangthu zong hih mun pan piang hi, kici hi. Pagan Popa panin nitumna saklam zuanin pai khia uh a, Sagaing gam kim teng ah sawtsim mah khawl in tua mun panin “Lengtong Hoih” tangthu piang hi kici hi. Hih Sagaing leh Ava kikal Sibani khua nai teng ah Zomite tawh kisai, inn mun logam leh vanzat lui (Ancient relics) tampitak tuni dongin kikan thei lai hi, (ci-in Tedim Sangpi Golden Jubilee Magazine, laimai 204-na ah Ngulh Khaw Suan in gelh hi).\nHih a paitosuak lo Zomite Mungzua (Monywa) leh Gunkhawm (Kalewa) kikal tengah tengin “Khawhkhen” na ci uh hi. Tua mun pan Gunkhawm kantan in pai uh a, tu laitak a (Kalay-valley leh Kabaw valley) teng na tung uh-a, Kawlzang (Khawlzang?) na ci uh hi. Hih Khawlzang a lut hun pen AD 800 kimpawl hita hi (ci in Tedim Sangpi Golden Jubilee Magazine, laimai 322 na ah Dr.Khen Za Sian in gelh hi). Zomite pen Gunkhawm gundung teng leh Kawlzang kilak kuam teng ah teng masa uh ahih manin Kawlte in a mau ciapteh na Chin min puasakin Zomite ten’na gamsung-a om Gun cihna in Chin dwin/ csif;wGif; na ci uh a, Zo Gunpi cihna ahi hi.\nBang Hang Zomite Chin Kici?\nKawlte in Sengam-a Chin Mite Sa\nChin i cihte pen tu dongin Sengam ah teng uh a, Zomi hilo uh hi. Zo cih pen a min diktaktak ahi hi. Chin min a puakna uh pen, Kawlgam laizang a tun ciangin Kawlte in, a maute Sengam panin a nawhkhiatte uh sa ahih manin “Chin ten hong delh uh” ci-in na lau uh hi. Tua panin Chin a kicisuak ahi hi. Tu dongin Zomi cih sangin Chin in kiciamtehzaw hi.\nChin Kici pen Kawlkam “Tu-nge-Chin” pan Paisuak\nProfessor Luce in Chin kici kammal pen Kawlte in lawm a cihna (Tu-nge-Chin / oli,fcsif;) pan hong piang hi, ci hi. (Ref. Chin Hills Linguistic Tour, Laibu, laimai-26.)\nChin pen “Cin Hil” pan Kizomsuak\nZo khang kante in i pupi Zo hi a, tapa nih nei in Kip Mang leh a nau Cin Hil hi, ci uh hi. Tua ahih manin sangmang J. H. Cope in Zomite Chin a kicih pen a pu uh Cin Hil hi a, Mikang khan ciangin Chin Hills ci-in a gammin in a koih hi, cih thu khamtung thu kizakna a bawlna sungah gelh hi.\nChin pen Kawlkam hi-a Bawm, Cihna hi.\nDr. Lehman in Chin cih kammal pen Kawlpau hi a, “Bawm” cihna hi. Kawlgam laizang ah a om lai-in bawm-in van ki-pua ahih manin, Kawlte in “Hei! bawm puapa” ci-a a sapna panin kizomsuak hi, ci hi.\nJin, Yen pan Chin min piang hi.\nZogam a om Zomi te thu agelh Carey leh Tuck in Zomi te, Chin a kicih pen Senpau in Mihing/Pasal cihna ahi, Jin/Yen kici kammal te pan piang hi ding hi, ci uh hi.\nBang Hang Zomite Chin Hong Kici Thukhupna\nHih a tunga nam li-te sung panin a masapen mah maanpen ding hi. Bangbang ahi zongin Chin pen Zo minam min hi lo hi, cih kitel mahmah hi. Pawl khatte in Sengam (Chin dynasty) Chin ukpi suante hi hang ci-in tangthu gelh om napi-in a gelhte naleng in Chin mi ka hi uh hi a ci khat beek om lo hi. Chin cih pen a pupi uh’ min hi leh Zomite sungah nam khat beek in Chin minamte ka hi uh hi, ci leh kilawm hi. Chin, a kici minam kuamah om lo hi. Tua hi a, Zomi pen minam min maantaktak ahihna thu kitel mahmah hi.\nTedim gam Khangthu Kan Kawmiti in CHIN leh ZO thu a thukzaw-a a kantel khit uh ciangin, ZO hi hang, cihna in a zawh khit banah leitunga pilna sang nei tampi mah in ZOMI na hi uh hi, hong cihna thukho, thupicing hi ci-in kisang a, ZO hihna thu kakipsak zawsem uh hi, ci in (Gamngai Magazine, Laimai 229 ah) Khuadaite Dr. Ps Kham Do Nang in gelh hi.\nCiimnuai cih pen Zomite Zogam sung a lut ciangin a tun’ masakna mun min ahi hi. Ciimnuai mi i cih ciangin Ciimnuai panin a peemkhiate’ suan leh khak khempeuh huam a, Ciimnuai mi, Ciimnuai vontawi te a hi uh hi. Zomi a kici khempeuh Ciimnuai mi hi khin lo hi. Kawlzang pan khamtung zuanin Zomite a pai uh ciangin tonkhawm nawn loin kikhen thang uh a, pawl khat in Zogun dung zuito hi. Tuate in Locom lam zuanin pai uh a, Lailun khul ah teng uh hi. Tua pan gamhoih zuanin kikhen leuleu uh a, Falam, Hakha, Matupi leh Thantlang gamteng ah teng uh hi. Pawl khatte Zogam leitaw lam zuanin paisuk lai uh a, Paletwa, Kanpetlet dong ah teng uh hi. Hih “Lailun Khul” a tung masate in a luzangah tuktum uh ahih manin, lusuangte kici a, a tun masak na min pua-in amau leh amau “Lai-mi” kici uh hi. Hih Lailun Khul pen Falam Khua gei Sunthla khuataw-lam teng ahi hi.\nPawl khatte in Tuikang gundung nitumna lam zui-in Tuingo lui a phak uh ciangin Tuingo dungzui uh hi. Zangpi tam a tun uh ciangin Ngatan lui dung zui-in Ciimnuai Khul ah tung uh hi. A dang pawl khatte Thuamvum pan in nitumna lamah tuaksukin Sialtang lui zuan in kahto uh a, Ciimnuai Khul mah tung uh hi. Hih Ciimnuai a tung masa Zomi te deklam tuktum pawl hi a, Ciimnuai vontawi ahih kei leh a pupi Zo min pua-in ZOMI a kici ngiatte a hi uh hi.\nHih Ciimnuai kici mun pen Tedim pan Saizang lam zuan-in pai leng, Saizang khua tunma deuh mual kidawh iuh-euhna mun nuai deuh, mualnuai dang teng ahi hi. Tua munteng Sihzangte in Eden huan, mihing piankhiatna bangin ngaihsun uh hi, ci-in, Carey Tuck in The Chin Hills laibu sungah gelh hi, kici hi.\nTualgal tuamtuam hang leh nuntak nopzawkna ding zongin Zomite ciaugal kai-in kimkhat Bangladesh gamdong tung uh hi. Pawl khatte in paipai in sau pai lua uh ahih manin amin uh mangngilh in “paite” na kici uh hi. Tua mite Manipur Lamka kimteng ah tam teng pen uh hi. Tua bang a paito pawlkhatte in amau’ phung min kengin Thahdote na kici uh a, Manipur gam sung mah ah tamteng pen uh hi. Ciau gal a kaite a tam pen Mizo in na kilo uh hi. Bangbangin a kilo zongin Ciimnuai pana peemkhia khempeuh ZOMI, Ciimnuai vontawi, unau sanggam laizom khat ahi hi.\nCiimnuai pan peemkhia, unau laizom khat tektek, bang hangin pau leh ham kibang lo hiam cih thu, minam i kikhenna zia tawm kikumsuk dih ni. Meel leh sa, gamtat zia utdan a kibat loh pen lam dang sak ding hi lo hi. Lai Siangtho sungah Kai leh Abel-te zong numei masa pen Eve sungpan suak tektek, gamtatzia a utdan uh kilamdang pah lian hi. Esau leh Jacob unau a peeng hi napi’n, a vun uh a ham leh a nel in kilamdang hi. Tu laitak leitung mi khempeuh Noah suan vive hi napi-in Pasian in Babel tausang a lamna hangin mi khempeuh pau kitukalhsak hi cih i theihsa ahi hi. Tua hangin leitung ah kampau nam atul-a simin kilamdang hi. Zomite zong Ciimnuai ciangah kampau aw-kaih kibang lai hi napi-in a kikhen ciangun mun leh gam zui-in a aw-kaih leh kammal pawl khat a kilamdang ahi hi. Tuate pawl khat a tomin en pak leng:\nZote ih cih “ii-aw” kammal a zang pawl: Zo cih pen Zomi khempeuh in mun, mualdawnlam genna-a a zat kammal ahi hi. Simlam, cih ciangin lui tawh kinai-na lam, tuitaw lam genna hi a, ni sa-in khua lum hi. Zo lam pen khua vot hi. Ciimnuai pan kimkhat Balzang ah tengto uh a, tua hun lai-in Tedim gamsung khua om khempeuh lakah a votpenna mun ahih manin, a dang teng in Zo lam-a tengte a cihna un Zote na ci uh a, tuate suan leh khak teng Zote kicisuak hi. Pawlkhatte in Zomite pupi Zo i suan leh khak deuh dingin ngaihsun khial kha uh hi. (ci in Rev.G.K Dal in Tedim BEHS No.1 Golden Jubilee Magazine laimai 309 na ah gelh hi). Zomite pupi Zo khang pen 1123-256 BC hun lai pek hi-in, hih minam neu tuamtuam-a a kikhen pen Zomite Ciimnuai a tunkhit, AD 1500 kum khit ciang hi pan hi. Tua ahih manin Ko pupi Zo tawh khanggui kizom deuh ung, a ci thei ding kuamah om tuam lo ahih manin Ciimnuai pan-a a peemkhia khempeuh laigui khat ahi hi. Tu-a Zo kampau deuhte a pupi uh pen Suan Tak ahi hi. Pu Za Hung in tapa nih (Sek Tak leh Suan Tak) nei in, Pu Sek Tak tapa Thahdo hi-a, Pu Suan Tak sungpan Sihzang leh Zote khempeuh banah, Pu Suan Tak suan mitampi, Thahdo te sungah om ahih manun, Thahdo, Zote, leh Sihzang te Unau phungsung khat ahi uhi (ci in Dr.Ps. Kham Do Nang in Gamgai 21st Thanksgiving Magazine laimai 233 na ah gelh hi).\nTeizang kampau pawl: Pawi gal (Vaipi gal) a tun ciangin Ciimmnuai pan Luika khua sat uh a, Luika khua a siam Gulpi in vok, ui leh naupang peuh ne thei zel a hih manin, tua gulpi a thah uh ciangin Luika khua kicim gawp a, tua mun panin Teising honkhat a pona leizang mun khat ah kisuan uh a hih manin Teizangte kici hi. Tua mun pen tulaitak-a Mualbem khuataw teng ahi hi. Hih khua asat hun pen AD 1500-1600 khawng teng hi ding in ki-um mawh hi. Penglam zong Teizang pau in kipau-sak hi, ci-in Dr. Ps Kham Do Nang in (Gamngai Magazine laimai 231 ah) gelh hi. Hih Teizang khua pan a sawtlei loin Mualbem khua satin kituah leuleu uh a, Mualbeem khua pen Sukte khuapi, ci-in kiciamteh hi. Hih khua panin Zomi mipil milian tampi khangkhia hi. 1892 kum in Tonzang ukpi Hau Cin Khup (Ukpi a suah ma), Teizang pau a siamna dingin Mualbeem khua ah kikoih hi, kici hi.\nSaizang kampau pawl: Ciimnuai khua pan saigam (gamsai) tam mahmahna luita dung mun khat-a teng phei pawl teng, Saizangte kici pah hi. Nam min hi loin, khua min hizaw hi.\nSihzang kampau pawl: Saizang khua, tulaitak a khuataw lam nekpian ah tui limci mahmah sihtui khuk khat om a, tua kim-a teng teng zong Sihzangte mah kici leuleu hi.\nVangteh kampau pawl: Mangkang Galkap General Founce leh Major Raike makai-in 1889 March 09 ni-in Siallum kulhpi sim gawp uh hi. Tua ni mahin Vangteh khua mi khat in inn lam in inn vang a tehteh laitak Mangkangte in Mangpau tawh na khua min uh bang a hia? a cih leh nasep a dong sa in ‘innvang ka teh’ a cih leh Mangkangpa in a dalzazi bu sungah “Vangkateh khua” ci-in ciamteh pah hi.\nDiim kampau pawl: Tu laitak-a Diimpi khuataw teng ah AD1500 kum kim pawlin cikdumpi buan leh tui a kidim khat om a, tua pen a tomin Diim ci uh a, tua lai-a teng mite Diimte kici suak hi. Hih mun teng pen a minthang ngei khat ahi hi. Tua kim tengah “Keei tui” kici, dawn kha leng sahang nam a kisuak thei tui khuk khat zong om in tua tui pen Mangkangte hong khan ciangin leivuk cip uh hi, kici hi.\nKhuano kampau pawl: Teizangte Hau Cin Khup in a pano Do Thawng’ nek dingin siah kaihna ding khua kimkhat pia hi. Do Thawng in khual a zin’ ding sialin a gamh luah dingpa Pau Khua Mang in, kaw’ pai ding ci-a a dot sialin ‘Khuano kual ah’ ci den ahih manin tua kimteng Khuano Kual kici suak hi. Tua khuate pen Dimpi, Dimlo, Suangpi, Phunom, Thangnuai, Taakkhawl, cih bang . . . khua sawm-le-thum pha uh hi.\nTedim kampau pawl: 1857 kumin Lushai gal leh Meitei gal a ven’ ciangin Tedim khuapi ah Zo, Vaiphei, Teizang, Diim, Thahdo, Gangte, Sihzang, . . . kiptak in tengkhawm uh a, inn 300 val bang a phak uh ciangin, ki-ukna zong haksa pian cipcip ahih manin tua teng kigawm-in, khua laizang lamdung- a Khangnote’n a zat uh kampau (kihelzau) pen 1860 kum ciangin Kam Hau Thukhun’(Regulation) 27 teng leh Tedimkam, ci-in kipsak uh hi. Tua a kihelzau kampau a zangteng Tedim-kampau ci uh a, 1919 kum ciangin J. H. Cope topa in Zolai Sim Bu a bawlsak ciangin hih Tedim Uk sunga kam tuamtuam apau khua khempeuh tawh thukimna om bangin Tedim kam-in bawl a, a khua-nung ciangin‘T -Tedim pau, eimau pau’ ci-in Zolai sinna-in kinei hi.\nPupi Zo suan leh Ciimnuai vontawi ahi khempeuh sim leh zo, tuipi galkhat dongah a kikhen zongin laigui zom khat, puan khat zawngkhawmte a hihlam mangngilh ding hi lo hi. A kibat lohna neucik a omte sutlo zawin, a kibatnate uh gawmkhawm a, a minam uh leh a gam uh --Zogam, Zolei zun khawm diamdiam ding hizaw hi. Ngeina, kampau, leh laite kemin, zangin, zun khawm diamdiam thei leh, Zogam a pal lun semsem ding hi.\nHih i gelh Zo Khangthu tung tawnin Zomite unau laizom i hihlam tel in hong kipum khatsak semsem ding hi, ci-in ka lam-en hi. Pasian in Zomite’ thupha ahi dingin hih lai asim mi khempeuh Thupha hong pia ta hen. Amen !\nMNcinpu (BA; M.Div)\nEt kak laibu te (Bibliography)\nC. Thang Za Tuan. “Zomi te Pusuah Cilna, Khanlawhna Leh Khantohna,” Tedim BEHS No.1 Sangpi Golden Jubilee Magazine. eds. H.Gin En Cin leh adangdangte. Yangon: MBC press, 1999.\nC. Thang Za Tuan (Prof. Ph.D), Advisor of ZBCM, Lecture hand out given in Tamu ZBCM Youth Conference, in May 2004.\nCin Za Nang, Cin Sian Pau leh alawmte. “Zomite Pianna Thu,” Sezang Khua Kum 100 Cin Magazine,2004.\nG. K. Dal. “Ciimnuai Mi, Tedim Mi,” Tedim BEHS No.1 Sangpi Golden Jubilee Magazine. eds. H.Gin En Cin leh adangdangte. Yangon: MBC press,1999.\nHau Khan Langh. Suangphei Khua Hualnam Beh Kipawlna Laibu. 2008.\nKhen Za Sian. “I Pu I Pate’ Sul,” Tedim BEHS No.1 Sangpi Golden Jubilee Magazine, eds. H.Gin En Cin leh adangdangte. Yangon: MBC press,1999.\nNgulh Khaw Suan. “Etlawm Mualkuam Zogam Nuam,” Tedim BEHS No.1 Sangpi Golden Jubilee Magazine. eds. H.Gin En Cin leh adangdangte. Yangon: MBC press, 1999.\nPs Kham Do Nang. “Zo Khang Tangthu,” Gamngai 21st Century Thanksgiving Magazine. ed. Cin Khen Mang. Yangon: Hebron Printing Press, 2008.\nTuan Khaw Kham. “Zomi Tawh Kisai Theihhuai Thu Tuamtuam,” Tedim BEHS No.1 Sangpi Golden Jubilee Magazine .eds. H.Gin En Cin leh adangdangte. Yangon: MBC press, 1999.\nVum Lian Thang. “Ciimnuai Pana Tedim Mite,” Tedim BEHS No.1 Sangpi Golden Jubilee Magazine. eds. H.Gin En Cin leh adangdangte. Yangon: MBC press, 1999.\nItem Reviewed: ZOMI TE KHANG TANGTHU Description: Rating: 5 Reviewed By: Cinpu Zomi


url: =Bermuda Triangel thusim kitel takpi ta? ~ Thang Khan Lian :: ZOMI DAILY\nposted on 24 October 2016 at 11:52 am Lomkholna: News, Thangkhanlian, Theihhuai\nNa lamdang tampi a pianna Bermuda Triangel thusim kitel takpi ta?\nOct. 22, 2016: North Atlantic Tuipi (Ocean) ah kiu thum (triangle) a nei, FloRida ah tuipi in a umcihna gam/leitang (peninsula) Miami, Puerto Rico gam-a San Juan leh Atlantic tuikulh phel sunga Bermuda kiim-a leitang om kiu thum nei, 1,300,000 – 3,900,000 km2 (500,000 to 1,510,000 sq mi) a gol pen Bermuda Triangle ahih kei leh ”Dawimangpa’ kiuthum” (Devil’s Triangle) kici hi. Hih triangle sungah vanleng 75 kiim leh teembaw za tampi mangcip khin zo a, a omna uh kithei loin, bang hanga mang uh a, bang tuak kha uh hiam cih tu dong kitheikhia zo nai lo hi.\nAhih hangin tu-in mipil misiam (scientists) ten Bermada Triangle sunga vanleng leng leh teembaw tai khate a mang ziauna hang pen thu dang hilo in hih triangle (kiu thum nei) sungah ”hexagonal clouds” a kici kiu guk a nei meiilum om a, tua in a kihtakhuai mahmah “air bombs” kici huih bomb naikal khatin tai (miles) 170 a hat (170mph) piangsak hi ci uh hi. Hih kiu guk a nei meiilum panin hong piang huih bomb in huihpi hat mahmah tawh Bermuda Triangle sung a va nawk vanleng leh teembawte na pei mangin, tuipi sungah mut tum suk ahih manin hih mun a va nawk kha vanleng leh teembaw peuhmah mangcip in, tu dong kimu lo hi ci uh hi.\nHih kiu guk a nei meiilum in huihpi thahat mahmah piangsak a, tua huihpi in huih hat mahmah “huih bomb” a kici a pian’sak ciangin huihpih thahatna a san’na lam pi 45 (i.e. 45ft) dong mut ban zo hi ci uh hi. Khuahun a magenkholh siammi (meteorologist) Randy Cerveny in Mirror newspaperte kiangah a genna ah hih banga kiu guk a nei meiilum pen huih bomb kici hong pian’khiatna bulpi hi ci hi. Hih huih bomb kici ten huihpi nam khat tornado kici banga hat huihpi a suk nun’suk “microbursts” (mibrobursts in tuipi a den/nawk ciangin tuihual diameter 4 miles gol piangsak zo hi) a kici piangsak a, tua pen huih lakah puakkham in meii nuai panin huihpi in hong lengkhia a, tua huihpi hat mahmah in tuipi sung deng suk ahih manin tuihual hat mahmah piangsak ahih manin a tuihual pen zai lua ahih manin hong kinawktuah ciangun khauh tektek zaw lai hi ci-in gen beh hi.\nNgentel tak,citak tak leh thuk tak-a thu a kan (researchers) ten meii gol mahmah tai (miles) 20 panin tai 55 a gol Bermuda tuikulh nitumna lamah kimu hi ci uh a, Colorado State University ah satellite meteorologist Dr Steve Miller in “Science Channel’s What on Earth” kicite kiangah, “Tua meii a kiu gol lua ahih manin a kiu ding kimu zo lo hi. Meii pen hun tamzaw in a tuamtuam in a kikhenthang gawp hun tam mahmah hi,” ci hi. Scientists a tamzaw in hih bang khuahun omna hangin Bermuda Triangle a thu lamdang a pian dan lungkham huai in kithei zo lo (mystery) piang hi cih um kim uh hi ci-in Mirror news in suaksak hi.\nBermuda Triangle ah a beisa kum za sungin mihing nuntakna 1,000 kiim sih lawh ta a, kum sim in Bermuda teembaw 20 leh vanleng 4 mang den hi kici hi.\nPrevious: California ah Tour Bus leh Truck kiphukha, mi 13 si, 31 liam ~ ZD\nNext: Rev. Thang Van Lian tawh holimna ~ Tedim Post


url: =ZOMI NAM NI (Zomi National Day) By - Pu Chin Sian Thang . - Laibu Saal\nHome > Thuluui/Articles > ZOMI NAM NI (Zomi National Day) By - Pu Chin Sian Thang .\nZOMI NAM NI (Zomi National Day) By - Pu Chin Sian Thang .\n(Note: Pu Chin Sian Thang (ZNC President) in Tongsan Weekly Newsletter sungah 2008 kum Zomi Nam Ni in agelh ahi hi.)\nSource ; ZNC , Zomi Nam Ni thu , tongsan.\nItem Reviewed: ZOMI NAM NI (Zomi National Day) By - Pu Chin Sian Thang . Description: Rating: 5 Reviewed By: Cinpu Zomi


url: =Korin Nihna 2 | Siantongluan.net\nKorin Nihna 2\nKorin Nihna 2 |\nTua ahih manin hong pai leng note dahna ding hong piangding ahih manin ka hong pailohna dingin ka lungsim ka khensat hi.\nKei a hong lungdamsak ding note ken hong dahsak leng, kei kua in hong lungdamsak nawn ding ahi hiam?\nKei lungdam leng note khempeuh zong a lungdam ding na hihna uh teltakin thei ka hih manin, kei a hong lungdamsak ding note in kei dahna nong piansakkhak lohna ding uh ka deihna tawh kei hong pailoin tua lai a hong gelh ka hi hi.\nTua lai ka gelh laitakin, note dahna ding piangsakkha loin note ka hong it mahmahna na phawkna ding uh ka deihna tawh ka gelh hi a, lungkham sinkhamna leh khitui naptui kai-in a gelh ka hi hi.\nMi khatpeuh in hehna ding a piansak ciangin kei bek a hong hehsak hiloin note khempeuh zong a hong hehsak ahi hi. Tua ahih manin tua bang mi tungah khauhtat lua nawn kei un.\nNote gimpiaknasa pen kicing khinzo ka sa hi.\nTua ahih manin a mawhna maisak ta un la hehnemzaw un. Tua hi kei leh dahlua-in siatlawh khading hi.\nAmah na itkik ding uh ka hong thumna thu zong amah na theisak un.\nNote in ze-etna bangzah ciang thuakzo-in, ka thugente na hong mangzo uh hiam cih ka theihna dingin tua lai a hong gelh ka hi hi.\nNote in mawhna na maisak uh ciangin kei zong a maisak ka hi hi. Mawhna maisak ding om ahih leh zong, mawhna ka maisak ciangin Khrih hang leh note phattuamna dingin a maisak ka hi hi.\nMawhna maisak kei lehang Satan in nuamtaksa-in eite tungah hong gualzo khading ahih manin mawhna a maisak ihi hi. Satan nasepna zia a theilo ihi kei hi.\nKhrih hangin lungdamna thu a hilh dingin Troas khua ka tun ciangin tua lai-ah nasep theihna dingin Topa in lampi hong honsakna thu ka mu hi.\nAhi zongin tua lai-ah i sanggampa Titus na omlo ahih manin ka lungsim om thei nawnlo hi. Tua ahih manin tua lai-a om mite nusia-in Masedonia gamah ka paisuak hi.\nAhi zongin Pasian tungah lungdam mahmahna ding thu a om hi. Khrih tawh ka kipawlna hangun gualzawhna tawh Khrih a paina khempeuhah Pasian in kote hong zuisak hi. Mun khempeuhah paknamtui a kizelh bangin Khrih thu theihna a kizelsak dingin Pasian in kote hong zang hi.\nHotkhiatna a ngah mite leh a ngahlo mite lakah kote pen Khrih in Pasian tungah a piak paknamtui tawh ka kibang uh hi.\nTua a nam pen, thu umlo mite-a dingin mi a sisakthei a nam khauh mahmah hi a, hotkhiatna a ngah mite-a dingin mi a hingsakthei a namtui mahmah ahi hi. Hih nasep a sem dingin kua kilawm ahi hiam?\nAhi zongin kote pen, van gina tumlo a zuak mite tawh a kibang ahi, Pasian thu a gen mawkmawk midangte bang ka hi kei uh a, Pasian in a nasem dingin kote hong sawl ahih manin Khrih nasem hihna tawh ama mai-ah lungsim takpi tawh thugente ka hi uh hi.\nTedim Lai Siangtho / Laibu: Korin Nihna 2


url: =Thu Hilhkikna 30 | Siantongluan.net\nThu Hilhkikna 30\nThu Hilhkikna 30 |\n"Note mai-ah ka koih, na teel ding thu thupha leh samsiatna, hih nate khempeuh note tungah hong tungin, Topa in note hong hawlkhiatna minamte lakah hih thute phawk kikin,\nTopa note Pasian kiangah note leh na suan na khakte uh paikikin, na lungsim khempeuh uh leh na nuntakna khempeuh uh tawh tuni-a kong gen ama thute na man uh ciangin,\nTopa na Pasian un note na ngei uh hong bangsak kikin, note tungah hehpihna hong nei ding a, Topa na Pasian un note hong thehthangna mi khempeuhte lak panin note hong kaikhawm kik ding hi.\nA kihawlkhia na mite uh van mong pekah a om leh zong, Topa na Pasian un tua lai panin note hong khawmin, tua lai panin amah in hong paipih ding hi.\nNote in na neih theihna dingun, na pu na pate uh neih leitangah, Topa na Pasian un hong paipih ding a, na pu na pate uh sangin a citheizaw a tamzaw-in note hong bawl ding hi.\nNote in na lungsim khempeuh uh leh na nuntakna khempeuh uh tawh Topa na Pasian uh itin na hintheihna dingun, Topa na Pasian un note leh na suanlekhakte uh tungah thu man nopna lungsim hong guan ding hi.\nTopa na Pasian un hih samsiatnate khempeuh, no hong bawlsia na galte uh leh na langte uh tungah tungsak ding hi.\nNote in Topa thu mangkikin, tuni-a kong gen ama thupiaknate khempeuh na zui ding uh hi.\nNote in hih thukham laibu sunga kigelh ama thupiaknate leh ama thukhamte zui-in, Topa na Pasian uh thu na man uh a, na lungsim khempeuh uh leh na nuntakna khempeuh uh tawh Topa na Pasian uh lamah na kihei uh leh, Topa na Pasian un na sepna khempeuh uh, note suanlekhakte, na ganhingte uh panin a piangte, leh na leitang panun a piang khempeuhah nakpi takin hong daupaisak ding hi. Bang hang hiam cih leh na pu na pate uh tungah amah a lungkim mah bangin note tungah Topa hong lungkim kik ding a, note hong daupaisak ding hi.\n"Bang hang hiam cih leh tuni-a kong gen hih thupiakna pen note-a dingin a haksa lua hilo a, na zuihlah ding uh zong hilo hi.\nNote in, Eite in a thu za-in i sep theihna dingin kua in vantungah eite-a dingin hong paisakin hong laksak ding ahi hiam? na cih theihna dingun vantunga om hilo hi.\nNote in, Eite in a thu za-in i sep theihna dingin kua in tuipi galkhatah hong paisakin hong laksak ding ahi hiam? na cih theihna dingun tuipi gala om zong hilo hi.\nA thu, hong nai mahmah hi. Note in na hih theihna dingun na kamsung uh leh na lungsim sung uhah om hi.\n"Tuni-in na teel dingun note mai-ah nuntakna leh a hoih na, sihna leh siatna ka koih khinzo hi.\nTopa na Pasian uh itna, ama lampite totna, ama thupiaknate leh ama thukhamte leh ama ngeina kipte zuihna tawh, tuni-a no tungah kong gen ahi Topa na Pasian uh thupiaknate na man uh leh, note nungta-in tampi na pha ding uh a, a luah dingin note na lutna uh leitang tungah Topa na Pasian un note thupha hong pia ding hi.\nAhih hangin na lungsim uh kihei-in, note in amah zuiloin, pasian dangte a bia ding leh a na a sem dingin note na kiheikhiat uh leh,\ntuni-in note tungah hih thu kong genkhol hi: Note na si ding uh a, Jordan kantanin note a lut ding leh a nei dingin na paina uh leitang tungah sauvei na nungta kei ding uh hi.\nTuni-in note langkhatah teci a pang dingin vantung leh leitung ka sam a, note mai-ah na teel dingun nuntakna leh sihna, thupha leh samsiatna ka koih hi. Tua ahih ciangin note leh na suanlekhakte uh na hintheihna dingun nuntakna teel un la,\nTopa na Pasian uh itin, ama thu mangin, amah beel un; bang hang hiam cih leh Topa in na pu na pate uh Abraham, Isaac, leh Jakob tungah piak dingin a kiciamsa leitangah note na tentheihna dingun tua pen note-a dingin nuntakna leh khansauna ahi hi," a ci hi.\nTedim Lai Siangtho / Laibu: Thu Hilhkikna 30